
საქართველოს იუსტიციის 
მინისტრის ბრძანება N 367

1999 წლის 28 დეკემბერი

ქ. თბილისი
საპყრობილის რეჟიმის შესახებ დებულების დამტკიცების თაობაზე
„პატიმრობის შესახებ“ საქართველოს 1999 წლის 22 ივლისის კანონის 97-ე მუხლის „ბ.დ.“ ქვეპუნქტის შესაბამისად:

1. დამტკიცდეს თანდართული საპყრობილის რეჟიმის დებულება (დანართი №1) და საპყრობილის  დებულება   (დანართი №2).
2. სასჯელაღსრულების დეპარტამენტმა (გ. ყვარელაშვილი) უზრუნველყოს ამ ბრძანებით დამტკიცებული ნორმატიული აქტების სასჯელაღსრულების ორგანოთა მოსამსახურეებისათვის გაცნობა.

3. ეს ბრძანება ამოქმედდეს 2000 წლის 1 იანვრიდან.

ჯ. ხეცურიანი
საპყრობილის რეჟიმის  დებულება

მუხლი 1. ზოგადი დებულებანი
 1. ეს დებულება „პატიმრობის შესახებ" კანონის საფუძველზე აწესრიგებს საპყრობილის საქმიანობასთან დაკავშირებულ საკითხებს თავისუფლების აღკვეთის სახით სასჯელის აღსრულებისა და მოხდის კანონით დადგენილი წესის შესრულების, მსჯავრდებულთა უფლებებისა და კანონიერი ინტერესების დაცვის მიზნით.

2. დებულება სავალდებულოა შესასრულებლად საპყრობილის მოსამსახურეთათვის, მსჯავრდებულთათვის, ვინც სასჯელს იხდის საპყრობილეში და იმ პირთათვის, რომლებიც დროებით იმყოფებიან საპყრობილეში. 

3 . ამ დებულების დარღვევა იწვევს პასუხისმგებლობას კანონით დადგენილი წესით. 


მუხლი 2. საპყრობილის რეჟიმის სახეები
1. საპყრობილეში წესდება რეჟიმის სამი სახე: 

ა) ტუსაღობა;

ბ) საერთო;

გ) მკაცრი;

2. აკრძალულია ურთიერთობა მსჯავრდებულებს შორის, რომლებიც სხვადასხვა რეჟიმში იმყოფებიან.

3 . საპყრობილის საერთო და მკაცრი რეჟიმის თავისებურებანი განისაზღვრება ამ დებულებით .

4. ტუსაღობის აღსრულების წესი განისაზღვრება საქართველოს იუსტიციის მინისტრის ბრძანებით „ტუსაღობის აღსრულების წესის შესახებ" .


მუხლი 3. მსჯავრდებულები, რომლებიც სასჯელს იხდიან საპყრობილეში
1. საპყრობილეში მოსათავსებელი მსჯავრდებულების კატეგორიები განისაზღვრება კანონმდებლობით .

2. ბრალდებული, რომელიც დაპატიმრებულია საქართველოს სისხლის სამართლის საპროცესო კოდექსით დადგენილი წესით, იმყოფება საპყრობილის სპეციალურ საპატიმრო განყოფილებაში. პატიმრობის მოხდის წესი განისაზღვრება ცალკე დებულებით.

3. დასაშვებია საპყრობილეში იმ მსჯავრდებულთა მოთავსება, რომლებსაც მისჯილი აქვთ თავისუფლების აღკვეთა სხვა სასჯელაღსრულების დაწესებულებაში მოხდით, მაგრამ დატოვებულნი ან გადამოყვანილნი არიან საპყრობილეში საგამოძიებო მოქმედების ჩატარების ვადით, აგრეთვე იმ მსჯავრდებულთა მოთავსება, რომლებიც დადგენილი წესით სამეურნეო მომსახურებისათვის არიან საპყრობილეში დატოვებული.

4. დასაშვებია არა უმეტეს ათი დღით საპყრობილეში დროებით მოთავსება იმ მსჯავრდებულებისა, რომლებიც გადაყვანილნი არიან თავისუფლების აღკვეთის ერთი ადგილიდან მეორეში.
5. საპყრობილის საერთო რეჟიმში იმყოფებიან ის მსჯავრდებულები, რომლებიც პირველად არიან მსჯავრდებულნი საპყრობილეში მოთავსებით და რომლებიც საპყრობილის მკაცრ რეჟიმში იმყოფებოდნენ და „პატიმრობის შესახებ" კანონის შესაბამისად გადმოიყვანეს საერთო რეჟიმში.

6 . საპყრობილის მკაცრ რეჟიმში იმყოფებიან:

ა) ის მსჯავრდებულები, რომლებმაც წინათ მოიხადეს სასჯელი თავისუფლების აღკვეთის სახით;

ბ) ის მსჯავრდებულები, რომლებსაც მიესაჯათ პატიმრობა თავისუფლების აღკვეთის ადგილებში ჩადენილი დანაშაულისათვის;

გ) მსჯავრდებულები, რომლებიც სასჯელაღსრულების დაწესებულებიდან გადმოყვანილ იქნენ სასჯელის მოსახდელად „პატიმრობის შესახებ" კანონით დადგენილი წესით.


მუხლი 4. საპყრობილის რეჟიმის დანიშვნა და შეცვლა
1. საპყრობილის რეჟიმის სახეობის დანიშვნა ან მისი შეცვლა ხდება სასამართლოს მიერ, საპყრობილის დირექტორის (შემდგომში ​​​​​​ – "დირექტორი") შუამდგომლობით.

2. შუამდგომლობაში აღინიშნება რეჟიმის დანიშვნის ან შეცვლის შესახებ მისაღები გადაწყვეტილების საფუძველი, თუ მსჯავრდებულს უნდა დაენიშნოს მკაცრი რეჟიმი, შუამდგომლობაში მიეთითება მისი ვადა.

3. მსჯავრდებულის ვადამდე გადაყვანა მკაცრი რეჟიმიდან საერთო რეჟიმზე შეიძლება მხოლოდ სამედიცინო დასკვნის საფუძველზე ჯანმრთელობის მდგომარეობის გაუარესებისას.

4. თუ მსჯავრდებული გადაყვანილ იქნა საერთო რეჟიმზე, მაგრამ არღვევს ამ დებულებით დადგენილ მოთხოვნებს, იგი შეიძლება დაბრუნებულ იქნეს მკაცრ რეჟიმში .

 მუხლი 5. მსჯავრდებულის საპყრობილეში  მიღება 

1. საპყრობილეში თავისუფლებააღკვეთილი მსჯავრდებულის მოსათავსებლად აუცილებელია სასამართლოს განაჩენი და პირადობის დამადასტურებელი დოკუმენტი.

2. საპყრობილეში მსჯავრდებულის მიღებისას აუცილებელია მისი ფოტოგრაფირება და დაქტილოსკოპირება. ცნობა მისი ჯანმრთელობის მდგომარეობის შესახებ. ფოტოსურათები და მათი ნეგატივები, აგრეთვე დაქტილოსკოპიური რუკა, სიტყვიერი პორტრეტი ბარათის მიხედვით და ინფორმაცია სისხლის ჯგუფის შესახებ ინახება მსჯავრდებულის პირად საქმეში.

3. საპყრობილეში მსჯავრდებულთა მიღებას ახორციელებს საპყრობილის  სპეციალური განყოფილების მოსამსახურე და ოპერატიული მორიგე. არასამუშაო დროს მოსულ მსჯავრდებულთა მცირე ჯგუფის მიღებას ახორციელებს საპყრობილის ოპერატიული მორიგე.

4. საპყრობილეში მიღებისას საპყრობილის სპეციალური განყოფილების მოსამსახურე ამოწმებს მსჯავრდებულის პირად საქმეს, მასში აუცილებელი დოკუმენტების არსებობას და ადგენს მათ კუთვნილებას მიღებული მსჯავრდებულისადმი.

5. მსჯავრდებულის მონაცემების დაზუსტების შემდეგ ხდება მათი  და მათი კუთვნილი ნივთების შემოწმება. ნივთები, ნაკეთობები, ნივთიერებები, დოკუმენტები და საკვები პროდუქტები, რომელთა მიყიდვა და გამოყენება მსჯავრდებულთათვის აკრძალულია (შემდგომში – აკრძალული ნივთები) (დანართი №1), აგრეთვე რომლებიც არ არის გათვალისწინებული იმ ნივთებისა და საგნების ჩამონათვალში (დანართი №2), რომელთა ქონის, ამანათებით მიღების და საპყრობილის მაღაზიაში შეძენის უფლება აქვს მსჯავრდებულს, ამოიღება დადგენილი წესით და გადაეცემა შესანახად ან ნადგურდება  დირექტორის ბრძანებით, რომლის თაობაზედაც შედგება შესაბამისი ოქმი.

6. საპყრობილეში მიღებისას მსჯავრდებული გადის სამედიცინო შემოწმებას, სრულ სანიტარიულ დამუშავებას სამედიცინო მაჩვენებლების მიხედვით და განთავსდება საკარანტინო განყოფილებაში, სადაც ექვემდებარება სამედიცინო დაკვირვებას 15 დღის ხანგრძლივობით. კარანტინის დროს ინფექციური ავადმყოფობებით დაავადებულთა გამოვლენისას, ხდება მათი დაუყოვნებლივ იზოლირება და საპყრობილეში ტარდება ეპიდემიასაწინააღმდეგო ღონისძიებათა კომპლექსი.

7. საკარანტინო განყოფილებაში ყოფნის დროს მსჯავრდებული წერილობით ეცნობა სასჯელის მოხდის პირობებს, თავის უფლებებს და მისდამი მოსამსახურეების მოპყრობის წესებს, ინფორმაციის მიღებისა და საჩივრის შეტანის წესებს, დისციპლინურ და სხვა სახის მოთხოვნებს, მსჯავრდებული გაფრთხილდება რეჟიმის დარღვევის გამო პასუხისმგებლობის თაობაზე. მას განემარტება საპყრობილეში ზედამხედველობის ტექნიკური საშუალებებისა და  კონტროლის (იზოლაციის) საშუალებების, აგრეთვე ფიზიკური ძალის, სპეციალური საშუალებებისა და იარაღის გამოყენების თაობაზე.

8. მსჯავრდებული საპყრობილეში მიღებისას ადმინისტრაცია მოვალეა განაჩენის გამომტან სასამართლოს და მსჯავრდებულის ოჯახს დაუყოვნებლივ აცნობოს მსჯავრდებულის საპყრობილეში მოთავსების შესახებ. ოჯახისადმი გაგზავნილ უწყებაში მიეთითება დაწესებულების საფოსტო მისამართი, იმ საკვები პროდუქტებისა და პირველადი მოხმარების საგნების ჩამონათვალი, რომელთა მიღებაც მსჯავრდებულებს შეუძლიათ ამანათებით, გზავნილებით ან ბანდეროლებით,აგრეთვე მიმოწერის წესის, ფულადი გზავნილების გაგზავნა-მიღების, შეხვედრების, ტელეფონის საუბრების წესის თაობაზე.


მუხლი 6 . მსჯავრდებულის საპყრობილეში მოთავსება
1. მსჯავრდებულთა საკნების მიხედვით განაწილება ხდება კომისიის მიერ, რომელსაც ხელმძღვანელობს დირექტორი. კომისიის შემადგენლობაში შედიან საპყრობილის სტრუქტურული ერთეულების წარმომადგენლები, კომისიის გადაწყვეტილება ფორმდება დირექტორის ბრძანებით .

2. მსავრდებულები საპყრობილეში იმყოფებიან საერთო საკნებში. აუცილებელ შემთხვევაში, დირექტორის ბრძანებით და პროკურორის თანხმობით, მსჯავრდებული შეიძლება მოთავსდეს სამარტოო საკანში .

3. საპყრობილეში ცალკე ათავსებენ:

ა) ქალებს;

ბ) პირველად მსჯავრდებულებს;

გ) უვადო თავისუფლებააღკვეთილებს;

დ) ტუსაღებს;

ე) სამეურნეო მომსახურებისათვის საპყრობილეში დატოვებულ მსჯავრდებულებს;

ვ) იმ მსჯავრდებულებს, რომლებსაც მისჯილი აქვთ თავისუფლების აღკვეთა სხვა სასჯელაღსრულების დაწესებულებაში მოხდით, მაგრამ დატოვებულნი ან გადმოყვანილნი არიან საპყრობილეში;

ზ) იმ მსჯავრდებულებს, რომლებსაც მისჯილი აქვთ თავისუფლების აღკვეთა სხვა სასჯელაღსრულების დაწესებულებაში მოხდით, მაგრამ დატოვებულნი ან გადმოყვანილნი არიან საპყრობილეში საგამოძიებო მოქმედების ჩატარების ვადით;

თ) იმ მსჯავრდებულებს, რომლებიც გადაყვანილნი არიან თავისუფლების აღკვეთის ერთი ადგილიდან მეორეში.

4. აკრძალულია ურთიერთობა ამ მუხლის მე-3 პუნქტით განსაზღვრული კატეგორიების მსჯავრდებულთა შორის.

5. უვადოდ თავისუფლებააღკვეთილ მსჯავრდებულს ამყოფებენ სადღეღამისო დაკავების ერთსაწოლიან საკანში, სადაც შესაძლებელია მუდმივი ვიზუალური კონტროლი.

6. საერთო რეჟიმის საკნებში არ შეიძლება იმყოფებოდეს ოთხ მსჯავრდებულზე მეტი. საკნები აღჭურვილი უნდა იყოს მსჯავრდებულებზე ვიზუალური დაკვირვების საშუალებებით. 

7. მკაცრი რეჟიმის საკანში შეიძლება მოთავსდეს ერთი ან ორი მსჯავრდებული. საკნები აღჭურვილი უნდა იყოს მსჯავრდებულებზე ვიზუალური დაკვირვების საშუალებებით.


მუხლი 7. საპყრობილეში მსჯავრდებულთა ქცევის ძირითადი წესები
1. მსჯავრდებულს უფლება აქვს:

ა) ქცევის დადგენილი წესების დარღვევის გარეშე განკარგოს დღის წესრიგით მისთვის გამოყოფილი დრო; 

ბ) საპყრობილის პერსონალის მხრიდან თავაზიან მოპყრობაზე;

გ) შეინახოს და გამოიყენოს ჩამონათვალში (დანართი N 2) გათვალისწინებული ნივთიერებები და საგნები;

დ) მონაწილეობა მიიღოს კულტურულ-აღმზრდელობით, სპორტულ ან რელიგიურ ღონისძიებებში, ისარგებლოს ბიბლიოთეკით, სამაგიდო თამაშებით;

ე) მიიღოს ინფორმაცია თავისი უფლებებისა და მოვალეობების შესახებ;

ვ) ისარგებლოს ადვოკატებისა და იურიდიული დახმარების აღმოჩენაზე უფლებამოსილი სხვა პირების მომსახურებით, შეუზღუდავად შეხვდეს დამცველს;

ზ) დადგენილი წესით, წინადადებებით, განცხადებებითა და საჩივრებით მიმართოს საპყრობილის ადმინისტრაციას, სასჯელაღსრულების სისტემის ზემდგომ ორგანოებს, სასამართლოს, პროკურატურას, სახელმწიფო ხელისუფლების ორგანოებს, ადგილობრივი მმართველობისა და თვითმმართველობის ორგანოებს, საზოგადოებრივ გაერთიანებებს, აგრეთვე შესაბამის საერთაშორისო ორგანიზაციებს;

თ) განახორციელოს სინდისის თავისუფლება და რელიგიის თავისუფლება;

ი) უზრუნველყოფილი იყოს საცხოვრებელი სადგომით, კვებით, ტანსაცმლითა და შრომის უსაფრთხოებით;

კ) ისარგებლოს სამედიცინო დახმარებით და მომსახურებით;

ლ) უზრუნველყოფილი იყოს სატელეფონო საუბრებით, ბანდეროლების, ამანათებისა და ფულადი გზავნილების მიღება-გაგზავნით კანონმდებლობით დადგენილი წესით, ადმინისტრაციის კონტროლით, აგრეთვე მიმოწერით;

მ) მიიღოს ზოგადი, პროფესიული ან უმაღლესი განათლება, გაიაროს სოციალური ადაპტაციის კურსები, გაეწიოს კონსულტაციები;

ნ) ეწეოდეს ინდივიდუალურ საქმიანობას და ადმინისტრაციის კონტროლით იქონიონ ამისათვის საჭირო ხელსაწყოები;

ო) მოსთხოვოს ადმინისტრაციას ზომების მიღება მისი პირადი უსაფრთხოების დასაცავად;

პ) ისარგებლოს კანონმდებლობით დადგენილი სხვა უფლებებით.

2. მსჯავრდებულის მიერ თავისი უფლებამოსილებების განხორციელებისას არ უნდა დაირღვეს რეჟიმი და არ უნდა შეილახოს სხვა პირთა უფლებები და კანონიერი ინტერესები.

3. მსჯავრდებული მოვალეა:

ა) დაიცვას რეჟიმი და საპყრობილეში დადგენილი დღის წესრიგი;

ბ) გაუფრთხილდეს საპყრობილის ქონებას;

გ) თავაზიანად მოეპყროს სხვა მსჯავრდებულებსა და საპყრობილის პერსონალს, შეასრულოს მათი კანონიერი მოთხოვნები;

დ) სუფთად და წესრიგში იქონიოს საცხოვრებელი და სხვა სადგომები, სამუშაო ადგილი, ტანსაცმელი, საწოლი, დაიცვას პირადი ჰიგიენის წესები, შეინახოს საკვები პროდუქტები და ინდივიდუალური მოხმარების საგნები ამისათვის გამოყოფილ ადგილებსა და სათავსოებში;

ე) ატაროს ტანსაცმელზე დადგენილი ნიმუშის გულსაბნევი და სამკლავური (დანართი №3);

ვ) იმუშაოს ადმინისტრაციის მიერ გამოყოფილ სამუშაო ადგილზე კანონმდებლობითა და ამ შინაგანაწესით დადგენილი პირობებით.

4. ადმინისტრაციამ მსჯავრდებულს შეიძლება დააკისროს დამატებითი მოვალეობები. აკრძალულია მსჯავრდებულისათვის ისეთი მოვალეობების დაკისრება, რომელიც ამკაცრებს რეჟიმის პირობებს, ლახავს მის პატივს და ღირსებას.

5. მსჯავრდებულს ეკრძალება:

ა) დაარღვიოს საპყრობილის ტერიტორიის საზღვრები;

ბ) შეიძინოს,  დაამზადოს, შეინახოს და გამოიყენოს აკრძალული ნივთები (დანართი №1);

გ) გაყიდოს ან სხვაგვარად გაასხვისოს საკვები პროდუქტები, პირად სარგებლობაში არსებული საგნები, ნაკეთობები და ნივთიერებები;

დ) ითამაშოს ბანქო ან სხვა თამაშები მატერიალური გამორჩენის მიღების მიზნით;

ე) ადმინისტრაციის ნებართვის გარეშე გაცვალოს საძინებელი ადგილები; 

ვ) ადმინისტრაციის ნებართვის გარეშე იყოლიოს ცხოველები და ფრინველები,  მოაშენოს დეკორატიული თევზები ან ოთახის მცენარეები;

ზ) გამოფინოს ფოტოგრაფიები, რეპროდუქციები, ბარათები, ამონაჭრები გაზეთებიდან და ჟურნალებიდან კედლებზე, ტუმბოებსა და საწოლებზე;

თ) თვითნებურად მოაწყოს სამუშაო ადგილებზე სხვადასხვა ნაგებობები, კარადები, სეიფები და სხვა;

ი) ადმინისტრაციის ნებართვის გარეშე გამოიყენოს მოწყობილობები, ინსტრუმენტები, ელექტროენერგია, არასაწარმოო მიზნით გამოყენებადი მექანიზმები და მასალები;

კ) მოამზადოს და გამოიყენოს საჭმელი ამისათვის გაუთვლისწინებელ ადგილებში;

ლ) ავიდეს შენობებისა და ნაგებობების სახურავებზე; 

მ) ადმინისტრაციის ნებართვის გარეშე დატოვოს სამუშაო ადგილები.


მუხლი 8. მსჯავრდებულთა და საპყრობილის პერსონალის ურთიერთობა
1. მსჯავრდებულები საპყრობილის  მოსამსახურეებს  მიმართავენ „თქვენობით".

2. საპყრობილის  მოსამსახურეები მსჯავრდებულებს მიმართავენ „თქვენობით".

3. მოსამსახურეებს ეკრძალებათ შევიდნენ მსჯავრდებულებთან ან მათ ნათესავებთან რაიმე ურთიერთობებში, რომლებიც არ არის განპირობებული სამსახურის ინტერესებით, აგრეთვე ისარგებლონ მათი მომსახურებით.


მუხლი 9. დღის წესრიგი
1. საპყრობილეში დგება მკაცრად რეგლამენტირებული დღის წესრიგი ამა თუ იმ მსჯავრდებულთა ჯგუფთან მუშაობის თავისებურებების, წელიწადის დროის, ადგილობრივი პირობებისა და სხვა კონკრეტული გარემოებების გათვალისწინებით.

2. დღის წესრიგი მოიცავს ადგომის, დაძინების, ტუალეტის, ფიზიკური ვარჯიშის, კვების, სამუშაოს, საწარმოებში ყოფნის, სწავლის, აღმზრდელობითი, სპორტულ-კულტურული და რელიგიური ღონისძიებებისა და ა.შ. დროს. გაითვალისწინება მსჯავრდებულთა უწყვეტი რვასაათიანი ძილი და მათთვის პირადი დროის გამოყოფა.

3. №4 დანართი გათვალისწინებულთან მიახლოებულ დღის წესრიგს ამტკიცებს  დირექტორი ბრძანებით.

4. თვეში არანაკლებ ერთხელ, არსამუშაო დროს ტარდება ყველა მსჯავრდებულის შემოწმება-დათვალიერება, რომლის დროსაც მოწმდება მათი გარეგანი სახე, ტანსაცმლისა და ფეხსაცმლის მდგომარეობა.


მუხლი 10. მსჯავრდებულთა შრომა და სამუშაოზე განაწილება
1. მსჯავრდებულთა შრომაში ჩაბმა, როგორც წესი, ხდება საპყრობილის ტერიტორიაზე.

2. მსჯავრდებულს უფლება აქვს ამოარჩიოს ადმინისტრაციის მიერ შეთავაზებული სამუშაოებიდან მისთვის შესაფერისი სამუშაო.

3. საპყრობილის მკაცრი რეჟიმის პირობებში მსჯავრდებულნი ასრულებენ მხოლოდ ისეთ სამუშაოს, რომელიც არ საჭიროებს საკნიდან გამოსვლას.

4. აკრძალულია მსჯავრდებულის იძულება შეასრულოს ისეთი სამუშაო, რომელიც ლახავს ადამიანის პატივსა და ღირსებას.

5. მსჯავრდებულის მუშაობის პირობები უნდა შეესაბამებოდეს შრომის კანონმდებლობითა და „პატიმრობის შესახებ" კანონით დადგენილ მოთხოვნებს.

6. მსჯავრდებულს შეიძლება დაევალოს ზეგანაკვეთური მუშაობა, აგრეთვე მუშაობა გამოსასვლელ ან უქმე დღეებში მხოლოდ მისივე თანხმობით. ამასთან, სამუშაო დროის ხანგრძლივობა არ უნდა აღემატებოდეს დღეში რვა საათს.

7. მსჯავრდებულის შრომის ანაზღაურების წესსა და პირობებს განსაზღვრავს კანონმდებლობა.

8. მსჯავრდებულის ხელფასის 15 პროცენტი გადაირიცხება სახელმწიფო ბიუჯეტში, 50 პროცენტი მიეცემა მსჯავრდებულს პირად ხარჯებისათვის, 10 პროცენტი დაირიცხება დაწესებულების შესანახი ხარჯების ანაზღაურებისათვის, რომლის ხარჯვისა და გამოყენების წესს განსაზღვრავს იუსტიციის მინისტრი. 25 პროცენტი დაიქვითება აღმასრულებელი ფურცლებით ან აღმასრულებელი დოკუმენტებით კანონით დადგენილი წესით. არასრულწლოვანი ბავშვებისათვის გადასახდელი ალიმენტები გამოიანგარიშება მსჯავრდებულის მიერ გამომუშავებული მთელი თანხიდან.

9. თუ მსჯავრდებულს თანხა არ დაექვითება აღმასრულებელი ფურცლით ან აღმასრულებელი დოკუმენტით, თანხის 75 პროცენტი ინახება მსჯავრდებულის ანგარიშზე (დეპოზიტზე) და მიეცემა მას გათავისუფლებისას. მსჯავრდებულს უფლება აქვს ეს თანხა თავისი შეხედულებისამებრ გადაუგზავნოს ოჯახის წევრებს ან სხვა პირებს.

10. საპყრობილეში მსჯავრდებულზე ვრცელდება შრომის კანონმდებლობით დადგენილი შრომის დაცვის წესები.  ადმინისტრაცია ვალდებულია მსჯავრდებულს შეუქმნას სიცოცხლისა და ჯანმრთელობისათვის უსაფრთხო შრომის პირობები.

11. თუ მსჯავრდებულმა სასჯელის მოხდის დროს საწარმოო საქმიანობასთან დაკავშირებით დაკარგა შრომისუნარიანობა, სასჯელისაგან გათავისუფლების შემდეგ უფლება აქვს მოითხოვოს პენსია და მიყენებული ზიანის ანაზღაურება კანონმდებლობით დადგენილ შემთხვევაში და წესით.

12. დღის წესრიგით დადგენილ დროს მსჯავრდებულები მოეწყობიან  ამისათვის გამოყოფილ ადგილებში.  ამავე დროს მოწმდება მათი გარეგნული სახე.

13. დირექტორი შრომის პირობების გათვალისწინებით, ადგენს მსჯავრდებულთა ქცევის წესებს სამუშაო ადგილებზე, რომელიც ითვალისწინებს მსჯავრდებლთა სამუშაოდ მისვლას, ინსტრუქტაჟს საამქროთა უფროსების ან ოსტატების მიერ, მუშაობის შედეგების შეჯამებას, სამუშაო ადგილების ჩაბარების წესს და ა.შ.


მუხლი 11. მსჯავრდებულთა კვება
1. საპყრობილეში კვების ორგანიზაცია უნდა შეესაბამებოდეს მოსახლეობის კვების ტრადიციებს და შეიცავდეს ადამიანის სიცოცხლისა და ჯანმრთელობისათვის აუცილებელ კომპონენტებს. აკრძალულია მსჯავრდებულის დასჯის მიზნით საჭმლის კალორიულობის დაქვეითება.

2. მსჯავრდებულს უფლება აქვს დამატებითი კვების პროდუქტები მიიღოს ამანათებით,  საპყრობილის მაღაზიაში შეიძინოს კვების პროდუქტები იმ თანხით, რომელიც მან გამოიმუშავა საპყრობილეში მუშაობის პერიოდში ან მის ანგარიშზე ჩარიცხეს სხვა პირებმა ან ორგანიზაციებმა. პროდუქტების შესაძენად პირადი თანხის გამოყენება დაიშვება მხოლოდ დირექტორის ნებართვით, უნაღდო ანგარიშსწორებით. 

3. მსჯავრდებულს შეუზღუდავი რაოდენობით უნდა ჰქონდეს სასმელი წყალი.

4. მსჯავრდებულები იკვებებიან საკნებში ან გამანაწილებელ პუნქტში სამუშაო ობიექტებზე.

5. კომუნალურ-საყოფაცხოვრებო ობიექტების (აბანო, საპარიკმახერო, სამრეცხაო და სხვა) უწყვეტი მუშაობის უზრუნველსაყოფად,  დირექტორმა ამ ობიექტებზე მომუშავეებს შეიძლება მისცეს საკვების  განცალკევებით მიღების უფლება.


მუხლი 12. მსჯავრდებულთა პირადი მიღება
1. მსჯავრდებულთა პირად მიღებას ახორციელებს საპყრობილის ხელმძღვანელობა, ასევე განყოფილებებისა და სამსახურების უფროსები, გრაფიკის მიხედვით. მიღებული მსჯავრდებულები, იმ საკითხების მითითებით, რომლითაც მათ მიმართეს და მათი განხილვის შედეგები აღირიცხება ჟურნალში (დანართი №5), რომელიც ინახება საპყრობილის კანცელარიაში.

2. იუსტიციის სამინისტროსა და სასაჯელაღსრულების დეპარტამენტის ხელმძღვანელობა იღებს მსჯავრდებულებს მათ კომპეტენციაში შემავალ საკითხებზე საპყრობილის მონახულებისას. ამგვარ მიღებაზე მიღებული მსჯავრდებულების აღრიცხვა წარმოებს ამ მუხლის პირველ პუნქტში მითითებული ჟურნალის მეორე ნაწილში.

3.  დირექტორი ან მის მიერ უფლებამოსილი მომსამსახურე ყოველთვიურად ამოწმებს მიღებისას გამოტანილი გადაწყვეტილებების შესრულებას.


მუხლი 13. მსჯავრდებულთა ყოფნის შემოწმება
1. მსჯავრდებულთა ყოფნის შემოწმება ხდება დღის  წესრიგით განსაზღვრულ საათებში, ყოველდღიურად, დილით და საღამოთი. საჭიროების შემთხვევაში შემოწმება შეიძლება ჩატარდეს დღე-ღამის ნებისმიერ დროს. ამავდროულად ტარდება მსჯავრდებულთა გარეგნობის შემოწმება.

2. მსჯავრდებულების შემოწმება ხდება საკნების მიხედვით.


მუხლი 14. საპყრობილის ტერიტორიაზე გადაადგილების წესი
მსჯავრდებულთა ჯგუფების გადაადგილება საპყრობილის ტერიტორიაზე ხორციელდება მწყობრად  ადმინისტრაციის წარმომადგენლის წარმართვით.


მუხლი 15. მსჯავრდებულებიდან საპყრობილეში გამოყენებისათვის აკრძალული ნივთების ამოღება
1. მსჯავრდებულებიდან საპყრობილეში გამოყენებისათვის აკრძალულლი ნივთების ამოღების უფლება აქვთ ადმინისტრაციის წარმომადგენლებს.

2. აკრძალული ნივთების ამოღება ხდება მათი აღმოჩენის მომენტში, რომლის თაობაზე დგება პატაკი ან აქტი და ტარდება შემოწმება.

3. მსჯავრდებულებისაგან ამოღებული თანხა ირიცხება მათ პირად ანგარიშზე ფასიანი ქაღალდები და სხვა ფასეულობები ინახება საპყრობილის საერთო განყოფილებაში, რომლის თაობაზე მსჯავრდებულს ეძლევა ქვითარი.

4. მსჯავრდებულთაგან ამოღებული ნივთები, რომლებსაც ფასეულობა არ გააჩნიათ, ბარდება საწყობში ან ნადგურდება  დირექტორის ბრძანებით, რომლის თაობაზე დგება შესაბამისი აქტი და გაეცნობა მსჯავრდებულს ხელწერილით. ასეთი გადაწყვეტილებები მიიღება დადგენილი წესის დარღვევით მიღებული საკვები პროდუქტების თაობაზე.

5. ის ნივთები, რომლებიც მსჯავრდებულებს დადგენილ ასორტიმენტზე და რაოდენობაზე მეტი აქვს, ამოიღება და ბარდება საწყობში შესანახად. თუ შენახული ნივთები მსჯავრდებულებს დასჭირდებათ და ამით არ დაირღვევა დადგენილი ასორტიმენტი და ოდენობა, ისინი შეიძლება მფლობელს დაუბრუნდეს.

6. საპყრობილის ტერიტორიაზე აღმოჩენილი თანხა, ასევე სხვა ფასეულობები, რომელთა კუთვნილების დადგენა შეუძლებელია,  დირექტორის ბრძანებით ირიცხება დაწესებულების ანგარიშზე და მოხმარდება მსჯავრდებულთა შენახვას.


მუხლი 16. მსჯავრდებულთა მიმოწერის, ფულადი  გზავნილების მიღება-გაგზავნის წესი
1. მსჯავრდებულს უფლება აქვს შეუზღუდავი რაოდენობით გაგზავნოს და მიიღოს წერილები, დადგენილი წესით და საპყრობილის ადმინისტრაციის კონტროლით.

2. მიმოწერა ხორციელდება მსჯავრდებულის ხარჯზე.

3. მსჯავრდებულის სახელზე შემოსული წერილების დანიშნულებისამებრ ჩაბარებას, აგრეთვე მსჯავრდებულის წერილების ადრესატისათვის გაგზავნას აწარმოებს საპყრობილის ადმინისტრაცია.

4. მსჯავრდებულები წერილებს გასაგზავნად გადასცემენ ადმინისტრაციის წარმომადგენელს.

5. წერილები  გადაეცემა ადმინისტრაციის წარმომადგენელს დაულუქავ მდგომარეობაში.

6. მსჯავრდებულის სახელზე მის მიერ საპყრობილის დატოვების შემდეგ მოსული წერილები სამი დღის განმავლობაში იგზავნება მისი ყოფნის ახალ ადგილზე.

7. დეპეშების გაგზავნა ხდება მსჯავრდებულთა მიერ დადგენილი ფორმის ბლანკების შევსებით, რომლებსაც ისინი ადმინისტრაციიდან იღებენ. დეპეშის გაგზავნა უნდა მოხდეს არა უგვიანეს მომდევნო დღისა, თუ არ არსებობს დამაბრკოლებელი გარემოებები. დეპეშის გაგზავნისათვის საფასურის გადახდის ქვითარი დაერთვის მსჯავრდებულის პირად საქმეს მის მიერ ქვითარზე ხელმოწერის შემდეგ.

8. მსჯავრდებულთა მიერ გაგზავნილი და მათ სახელზე მოსული დაშიფრული წერილები, ან სხვა ჟარგონებითა და სიმბოლებით შესრულებული წერილები, წერილები, რომლებიც შეიცავენ სახელმწიფო ან სამსახურებრივ საიდუმლოებას, მსჯავრდებულებს არ გადაეცემათ. ამის თაობაზე ხელწერილით ეცნობება მსჯავრდებულებს, რის შემდეგაც წერილი ნადგურდება. ეს წესი ვრცელდება დეპეშებზეც.

9. მსჯავრდებულთა სახელზე მოსული ფულადი გზავნილები ჩაირიცხება მათ ანგარიშზე.

10. მსჯავრდებულის ანგარიშზე რიცხული თანხის გადარიცხვა მისი ახლო ნათესათვებისათვის ან სხვა პირებისათვის ხდება მსჯავრდებულის მიერ დადგენილი ფორმის ბლანკის შევსებით, შესაბამისი განცხადების საფუძველზე, რომელშიც მითითებული იქნება თანხის კონკრეტული ოდენობა. ბლანკებსა და განცხადებებს იღებენ ადმინისტრაციის საამისოდ უფლებამოსილი თანამდებობის პირები. მსჯავრდებულს აცნობებენ ფულადი გზავნილის გადაგზავნის თაობაზე და ხელს აწერინებენ ქვითარზე, რომელიც დაერთვის მის პირად საქმეს.


მუხლი 17. მსჯავრდებულთა წინადადებები, განცხადებები  და საჩივრები
1. თითოეულ მსჯავრდებულს უფლება აქვს წარადგინოს წინადადებები, განცხადებები და საჩივრები ზეპირად ან წერილობით.

2. საქართველოს მოქალაქე მსჯავრდებულებს შეუძლიათ წარადგინონ წინადადებები, განცხადებები და საჩივრები საქართველოს სახელმწიფო ენაზე. საზღვარგარეთის ქვეყნების მოქალქე ან მოქალაქეობის არმქონე მსჯავრდებულებს შეუძლიათ წარადგინონ წინადადებები, განცხადებები და საჩივრები მშობლიურ ენაზე ან ნებისმიერ სხვა ენაზე, რომელსაც ისინი ფლობენ, ხოლო აუცილებლობის შემთხვევაში ისარგებლონ თარჯიმნის მომსახურებით. მსჯავრდებულს პასუხი გაეცემა მიმართვის ენაზე, ხოლო ასეთი შესაძლებლობის არარსებობისას, სახელმწიფო ენაზე, პასუხის მიმართვის ენაზე გადათარგმნით, რომელსაც უზრუნველყოფს  ადმინისტრაცია.

3. სხვა ქვეყნის მოქალაქე მსჯავრდებულებს და მოქალაქეობის არმქონე მსჯავრდებულებს უფლება აქვთ იქონიონ ურთიერთობები თავიანთი ქვეყნების დიპლომატიურ და საკონსულო დაწესებულებებთან. იმ სახელმწიფოთა მოქალაქეებს, რომელთაც საქართველოში დიპლომატიური და საკონსულო დაწესებულებები არ გააჩნიათ, უფლება აქვთ იქონიონ ურთიერთობები იმ სახელმწიფოთა დიპლომატიურ და საკონსულო დაწესებულებებთან, რომელთაც თავიანთ თავზე აქვთ აღებული მათი ინტერესების დაცვა, ან სახელმწიფოთაშორისო ორგანოებთან, რომლებიც ამ მსჯავრდებულთა ინტერესებს იცავენ. 

4. მსჯავრდებულს უფლება აქვს წარადგინოს წინადადებები, განცხადებები და საჩივრები მხოლოდ საკუთარი სახელით.

5. წერილობითი წინადადებები, განცხადებები და საჩივრები იგზავნება ადმინისტრაციის საშუალებით. ისინი რეგისტრირდება საპყრობილის კანცელარიაში და არა უგვიანეს სამი დღის ვადისა ეგზავნება ადრესატს.

6. ადმინისტრაციას ეკრძალება შეაჩეროს ან შეამოწმოს სასამართლოს, სასჯელაღსრულების დეპარტამენტის, დამცველის ან პროკურორისათვის გაგზავნილი მსჯავრდებულის განცხადება. ადმინისტრაცია მოვალეა არა უგვიანეს ერთი დღის ვადისა გადაგზავნოს იგი დანიშნულებისამებრ.

7. ის წინადადებები, განცხადებები და საჩივრები, რომლებიც შეეხება გზავნილების, ამანათების მიღების, ფულის ხარჯვის, ხელფასის ჩარიცხვის, შრომასთან დაკავშირებულ, სამედიცინო დახმარების, მატერიალური უზრუნველყოფის, აგრეთვე ამ ხასიათის სხვა საკითხებს, რომელთა გადაწყვეტა ადმინისტრაციის მიერ ადგილზე შეიძლება, გადაწყდება იმ ორგანოსა და პირის მიერ მათი განხილვის შედეგების დალოდების გარეშე, რომელთაც ისინი გაეგზავნენ.

8. წინადადებებს, განცხადებებსა და საჩივრებს, რომლებიც იგზავნება სახელმწიფო ორგანოებსა და საზოგადოებრივ გაერთიანებებში, აგრეთვე თანამდებობის პირთა სახელზე, ადმინისტრაცია ურთავს წერილს, სადაც მოკლედ არის გადმოცემული მისი პოზიცია საკითხთან დაკავშირებით. პირველად განცხადებებსა და საჩივრებს სასჯელის ზომის დაკლების თაობაზე, აგრეთვე სხვა დაწესებულებაში გადაყვანის თხოვნას, უნდა დაერთოს დახასიათებები.

9. მოსული პასუხები წინადადებების, განცხადებებისა და საჩივრების განხილვის შედეგების თაობაზე მსჯავრდებულს ხელწერილით გაეცნობა მათი მიღებიდან არა უგვიანეს სამი დღის ვადისა და დაერთვის მსჯავრდებულის პირად საქმეს.

10. წერილობით წინადადებებზე, განცხადებებსა და საჩივრებზე სრული მოცულობით ვრცელდება ამ შინაგანაწესის მე-16 მუხლის მე-8 პუნქტის მოქმედება.


მუხლი 18. მსჯავრდებულის შეხვედრა 

1. ადმინისტრაცია ხელს უწყობს მსჯავრდებულს ურთიერთობა ჰქონდეს ოჯახთან, ნათესავებთან და სხვა ახლობლებთან.

2. აკრძალულია მსჯავრდებულის სრული იზოლაცია. 

3. ამ მუხლის პირველი პუნქტით გათვალისწინებულ პირებთან მსჯავრდებულის ურთიერთობის კონტროლი უნდა განხორციელდეს მისი პატივისა და ღირსების შეულახავად.

4. მსჯავრდებულს უფლება აქვს შეხვდეს ოჯახის წევრებს, ნათესავებსა და სხვა პირებს. მსჯავრდებულს, რომელიც სხვა ქვეყნის მოქალაქეა, უფლება აქვს შეხვდეს თავისი ქვეყნის საკონსულოს წარმომადგენელს ან მისი ინტერესების დამცველ სხვა ქვეყნის უფლებამოსილ დიპლომატიურ წარმომადგენელს.

5. ხანგრძლივი შეხვედრა წარმოადგენს ერთიდან სამ დღემდე ვადით ერთად ცხოვრებას საპყრობილეში ამისათვის სპეციალურად გამოყოფილ სადგომში, ადმინისტრაციის დაუსწრებლად.

6. მსჯავრდებულთან ხანგრძლივი შეხვედრის უფლება შეიძლება მიეცეს მეუღლეს, მშობლებს, ბებიას, პაპას, შვილს, მშვილებელს, შვილობილს, დას და ძმას, აგრეთვე იმათ, ვისთანაც ცხოვროდნენ და ეწეოდნენ საერთო მეურნეობას პატიმრობამდე 2 წლის განმავლობაში.

7. ხანმოკლე შეხვედრის უფლება ეძლევათ ოჯახის წევრებს, ნათესავებს და სხვა პირებს. ხანმოკლე შეხვედრა ეწყობა სამ საათამდე ხანგრძლივობით.

8. ხანგრძლივი შეხვედრა არ ეძლევათ მსჯავრდებულებს, რომლებიც საკარანტინო რეჟიმში იმყოფებიან.

9. უვადოდ თავისუფლებააღკვეთილ მსჯავრდებულს უფლება აქვს იქონიოს წელიწადში ორი ხანმოკლე და ორი ხანგრძლივი შეხვედრა საპყრობილის ტერიტორიაზე სპეციალურად გამოყოფილ სადგომში.

10. საპყრობილის საერთო რეჟიმში მყოფ მსჯავრდებულს უფლება აქვს წლის განმავლობაში იქონიოს ოთხი ხანმოკლე და ორი ხანგრძლივი პაემანი. 

11. მკაცრ საერთო რეჟიმში მყოფ მსჯავრდებულებს უფლება აქვს წლის განმავლობაში იქონიოს სამი ხანმოკლე და ერთი ხანგრძლივი პაემანი ადმინისტრაციის მეთვალყურეობით .

12. ყველა მსჯავრდებულს აქვს დამცველთან შეხვედრის უფლება ყოველგვარი შეზღუდვის გარეშე. დამცველთან შეხვედრა ხდება  ჩარევისა და ცენზურის გარეშე. დაწესებულების მოსამსახურეებს შეუძლიათ აკვირდებოდნენ შეხვედრას ვიზუალურად, მაგრამ მოსმენის გარეშე. ეს შეხვედრები არ შედიან "პატიმრობის შესახებ" კანონით საპყრობილეში მყოფი მსჯავრდებულისათვის კუთვნილი შეხვედრების რიცხვში, მათი ოდენობა და ხანგრძლივობა შეზღუდული არ არის, მაგრამ ისინი იმართება მსჯავრდებულთა გაღვიძებიდან დაძინებამდე დროის მონაკვეთში, არასამუშაო დროს.

13. შეხვედრის ნებართვას, მსჯავრდებულის ან მისი მონახულების მსურველის განცხადებით, გასცემს  დირექტორი ან მისი შემცვლელი პირი. შეხვედრაზე უარის თქმის შემთხვევაში განცხადებაზე აღინიშნება უარის თქმის მიზეზები. 

14. შეხვედრაზე მოსულის, აგრეთვე მსჯავრდებულთა ნათესავების პიროვნების დამადასტურებელი დოკუმენტებია: პასპორტი, სამხედრო ბილეთი, დაბადების მოწმობა, ქორწინების მოწმობა, მეურვეობისა და მზრუნველობის ორგანოთა საბუთები.

15. მსჯავრდებულები, როგორც წესი, ხანგრძლივი შეხვედრების დროს თავისუფლდებიან სამუშაოდან, მისი შემდგომი ან წინასწარი ანაზღაურებით.

16. პირველი შეხვედრა მსჯავრდებულს შეიძლება მიეცეს მისი საპყრობილეში მოთავსებისთანავე, დამოუკიდებლად იმისა, ჰქონდა თუ არა მას წინა შეხვედრა სხვა დაწესებულებებში. როგორც ხანგრძლივ, ისე ხანმოკლე შეხვედრაზე უფლების ქონისას, შეხვედრის სახეს ირჩევს მსჯავრდებული. შემდეგი შეხვედრები მსჯავრდებულს მიეცემა გარკვეული პერიოდის შემდეგ, რომელიც განისაზღვრება თვის დღეთა ოდენობის (ხანმოკლე შეხვედრებისას) ან წლის თვეთა ოდენობის (ხანგრძლივი შეხვედრებისას) გაყოფით შეხვედრათა იმ ოდენობაზე, რომლის უფლებაც მსჯავრდებულს თვეში (წელიწადში) გააჩნია.

17. ეპიდემიასაწინააღმდეგო ღონისძიებების ჩატარებისას, სტიქიური უბედურებებისა და სხვა განსაკუთრებული გარემოებების არსებობისას, რომლებიც ხელს უშლიან დაწესებულების ნორმალურ საქმიანობას, შეხვედრები შეიძლება დროებით შეწყდეს.

18. შეხვედრების ხანგრძლივობა ადმინისტრაციის მიერ შეიძლება შემცირდეს შეხვედრებზე მყოფი პირების მოთხოვნით. შეხვედრების გაერთიანება ან ერთი შეხვედრის გაყოფა არ დაიშვება.

19. შეხვედრაზე მსჯავრდებული უნდა გამოცხადდეს მოწესრიგებული. ხანგრძლივი შეხვედრისას მას შეუძლია ისარგებლოს ნათესავების მიერ მოტანილი ტანსაცმლით, საცვლებითა და ფეხსაცმლით. შეხვედრამდე და შეხვედრის შემდეგ მსჯავრდებული შემოწმდება.

20. ხანგრძლივი შეხვედრა დასაშვებია არა უმეტეს ორ სრულწლოვან პირთან, რომლებსაც შეიძლება ახლდნენ მსჯავრდებულის არასრულწლოვანი ძმები, დები, შვილები, შვილიშვილები ან მათთან გათანაბრებული პირები.

21. შეხვედრაზე მოსული პირები, მას შემდეგ, რაც ადმინისტრაცია მათ განუმარტავს შეხვედრის ჩატარების წესს, --ფულს, ასევე საგნებსა და ფასეულობებს, რომელთა გამოყენება დაწესებულებაში აკრძალულია,  ხელწერილით შესანახად აბარებენ უმცროს ინსპექტორს.

22. თუ იმის ვარაუდის საკმაო საფუძველია, რომ შეხვედრაზე მოსულ პირს განზრახული აქვს გადასცეს მსჯავრდებულს საპყრობილეში აკრძალული საგნები, ნაკეთობები ან ნივთიერებები,  დირექტორი ამ პირს განუცხადებს იმის თაობაზე, რომ მას შეხვედრის უფლება მიეცემა მხოლოდ იმ შემთხვევაში, თუ იგი თანხმობას განაცხადებს მისი  ნივთებისა და ტანსაცმლის შემოწმებაზე. შემოწმებისაგან გადამალული საგნების, ნაკეთობების ან ნივთიერებების აღმოჩენისას ადმინისტრაცია იღებს კანონმდებლობით დადგენილ ზომებს.

23. თუ პირი უარს განაცხადებს ამ მუხლის 22-ე პუნქტით გათვალისწინებულ შემოწმებაზე, მას უარი ეთქმება ხანგრძლივ შეხვედრაზე, მაგრამ შეიძლება დაერთოს ხანმოკლე შეხვედრის უფლება.

24. შეხვედრაზე მოსული პირების მიერ შეხვედრის დადგენილი წესის დარღვევისას შეხვედრა დაუყოვნებლივ შეწყდება.

25. ხანმოკლე შეხვედრებზე საკვები პროდუქტების მიტანა, მსჯავრდებულთან შეხვედრაზე მოსული პირების მიერ, არ დაიშვება. ხანგრძლივი შეხვედრებისას საკვები პროდუქტების მიტანა დასაშვებია (ალკოჰოლური სასმელების გამოკლებით).

26. ხანგრძლივი შეხვედრის ოთახებში ცხოვრების საფასურს იხდის მსჯავრდებული ან შეხვედრაზე მოსული პირი, კანონმდებლობით დადგენილი წესით.

27. შეხვედრის სახეების შეცვლა ხდება მსჯავრდებულის წერილობითი განცხადების საფუძველზე.


მუხლი 19. სპეციალური ნებართვის გარეშე დაწესებულებაში შესვლა
დაწესებულებაში სპეციალური ნებართვის გარეშე შესვლის უფლებით სარგებლობენ:

ა) საქართველოს პრეზიდენტი;

ბ) საქართველოს პრეზიდენტის მიერ საამისოდ უფლებამოსილი პირები;

გ) საქართველოს პარლამენტის თავმჯდომარე;

დ) საქართველოს პარლამენტის საამისოდ უფლებამოსილი პირები;

ე) სახალხო დამცველი;

ვ) საქართველოს პროკურატურის საამისოდ უფლებამოსილი პირები.


მუხლი 20. მსჯავრდებულის სატელეფონო საუბრები
1. მსჯავრდებულს უფლება აქვს  ადმინისტრაციის კონტროლით ისარგებლოს საერთო სარგებლობის ტელეფონით, თუ დაწესებულებას ამისი ტექნიკური შესაძლებლობა გააჩნია.

2. მსჯავრდებულს სატელეფონო საუბრის უფლება მიეცემა მისი წერილობითი განცხადების საფუძველზე, რომელშიც მიეთითება აბონენტის ტელეფონის ნომერი და საუბრის ხანგრძლივობა, მაგრამ არა უმეტეს 15 წუთისა.

3. მიმოწერა და სატელეფონო საუბრები ხორციელდება მსჯავრდებულის ხარჯზე.

4. ერთსა და იმავე ან სხვადასხვა დაწესებულებაში მყოფი მსჯავრდებულების სატელეფონო საუბრები აკრძალულია.


მუხლი 21 . მასობრივი ინფორმაციის საშუალებები საპყრობილეში
1. მსჯავრდებულს უნდა ჰქონდეს პრესისა და მასობრივი ინფორმაციის საშუალებათა გაცნობის შესაძლებლობა. 

2. საპყრობილეში ხდება რადიოსა და ტელევიზიის ტრანსლაცია. მსჯავრდებულთათვის რეჟიმით გათვალისწინებული შეზღუდვის შესაბამისად მათ შეიძლება ჰქონდეთ პირადი რადიომიმღები, ტელევიზორი, ვიდეო ან აუდიო მაგნიტოფონი, საბეჭდი საშუალება, თუ მათი გამოყენება არ არღვევს საპყრობილის რეჟიმსა და სხვა მსჯავრდებულთა სიმშვიდეს. აღნიშნული ტექნიკის გამოყენების ხარჯებს (ელექტროენერგიისა და სხვა) იხდის მსჯავრდებული.

3. მსჯავრდებულს შეუძლია საკუთარი სახსრებით გამოიწეროს სამეცნიერო, სამეცნიერო-პოპულარული, რელიგიური, მხატვრული ლიტერატურა, გაზეთები და ჟურნალები.


მუხლი 22. მსჯავრდებულთა მიერ ამანათების, გზავნილების, ბანდეროლების მიღების წესი
1. მსჯავრდებული უფლებამოსილია მიიღოს ამანათები, გზავნილები, ბანდეროლები შეუზღუდავი ოდენობით.

2. ამანათები, გზავნილები, ბანდეროლები მსჯავრდებულს შეუძლია მიიღოს საპყრობილეში მოთავსებისთანავე. თუ ამანათები, გზავნილები, ბანდეროლები მოსულია უკვე გათავისუფლებული ან გარდაცვლილი მსჯავრდებულის სახელზე, ისინი უბრუნდება   გამომგზავნს (გამომგზავნის ხარჯზე) დაბრუნების მიზეზის მითითებით. ამანათები, გზავნილები, ბანდეროლები, რომლებიც მოსულია სხვა დაწესებულებაში გადაყვანილი მსჯავრდებულის სახელზე, იგზავნება მისი ახალი ყოფნის ადგილზე, დაწესებულების ხარჯით.

3. ამანათების, გზავნილების, ბანდეროლების გახსნა წარმოებს საპყრობილის საამისოდ უფლებამოსილ მოსამსახურეთა მიერ, ადრესატების სავალდებულო დასწრებით. აღმოჩენილი ფული, ფასეულობები, აკრძალული ნივთები ამოიღება და მათთან დაკავშირებით მიიღება გადაწყვეტილება ამ შინაგანაწესის მე-15 მუხლით დადგენილი წესით. გზავნილებში არსებული აკრძალული ნივთები გადაეცემა მის გამომგზავნს (გამომგზავნის ხარჯზე), დაბრუნების მიზეზების მითითებით. 

4. ამანათებიდან, გზავნილებიდან, ბანდეროლებიდან ისეთი ნივთების, ნაკეთობების ან ნივთიერებების ამოღებისას, რომელთა გამოყენება მსჯავრდებულს დანაშაულებრივი მიზნებით შეეძლო, დადგენილი წესით ტარდება შემოწმება.

5. ამანათების, გზავნილების, ბანდეროლების შემცველობის ჩამონათვალი რეგისტრირდება სპეციალურ ჟურნალში, რის შემდეგაც იგი გადაეცემა მსჯავრდებულს ხელწერილით.

6. ამანათები, გზავნილები, ბანდეროლები მსჯავრდებულებს, რომლებსაც დაკისრებული აქვთ დისციპლინური სასჯელები ამ დებულების 28-ე მუხლის მე-8 პუნქტის "დ" და "ე" ქვეპუნქტებით და მე-9 პუნქტის "დ" ქვეპუნქტით, გადაეცემათ დისციპლინური სასჯელის მოხდის შემდეგ.  ადმინისტრაცია უზრუნველყოფს ამანათების, გზავნილების, ბანდეროლების შენახვას, მაგრამ ხანგრძლივი შენახვის გამო მათი შემცველობის ბუნებრივ გაფუჭებაზე პასუხისმგებლობა არ ეკისრება.

7. მსჯავრდებულებს შეუძლიათ გადაუგზავნონ თავიანთი ხარჯით ნათესავებსა და სხვა პირებს ამანათები, გზავნილები, ბანდეროლები საპყრობილის მაღაზიაში შეძენილი საკვები პროდუქტებით და პირველადი მოხმარების საგნებით, აგრეთვე იმ ნივთებითა და საგნებით, რომლებიც იყვნენ მათ პირად სარგებლობაში ან ინახებოდნენ საწყობში. ამგვარი ამანათების, გზავნილებისა და ბანდეროლების გაგზავნა ხდება ადმინისტრაციის წარმომადგენლის მიერ მსჯავრდებულის თანდასწრებით, მსჯავრდებულის ხარჯით.


მუხლი 23 . მსჯავრდებულთა მიერ საკვები პროდუქტების, პირველადი მოხმარების საგნების შეძენისა და მათთვის დამატებითი მომსახურების გაწევის წესი
1. მსჯავრდებულებისათვის საკვები პროდუქტებისა და პირველადი მოხმარების საგნების მისაყიდად საპყრობილეში ყოველდღიურად, გარდა დასვენების და გამოსასვლელი დღეებისა, ფუნქციონირებს მაღაზია, მსჯავრდებულებს შეუძლიათ ისარგებლონ მაღაზიის მომსახურებით ამისათვის დღის წესრიგით გამოყოფილ დროს, რიგითობის დაცვით. ანგარიშსწორება უნაღდოა.

2. იმ მსჯავრდებულებისათვის, რომლებიც დისციპლინური გადაცდომის გამო კარცერში იმყოფებიან,  საკვები პროდუქტებისა და პირველადი მოხმარების საგნების შეძენა ხდება ადმინისტრაციის წარმომადგენლის მიერ, მათი განცხადების საფუძველზე. ამ მიზნით თითოეულ მსჯავრდებულს გადაეცემა განცხადების ბლანკები (დანართი №6), რომელიც შევსების შემდეგ გადაეცემა ადმინისტრაციას. ადმინისტრაციის წარმომადგენელი საკვები პროდუქტებისა და პირველადი მოხმარების საგნების შეძენის წინ ამოწმებს საერთო განყოფილებაში მსჯავრდებულის ანგარიშზე თანხის არსებობას, შეძენილი საქონელი გადაეცემა მსჯავრდებულს ხელწერილით.

3. მსჯავრდებულებს, თავიანთი სურვილის მიხედვით, შეუძლიათ თავიანთი ხარჯით ისარგებლონ საპყრობილის  განლაგების რაიონში არსებული კომუნალურ-საყოფაცხოვრებო მომსახურების დაწესებულებების მომსახურებით . ასეთი მომსახურებას მიეკუთვნება: ტანსაცმლისა და ფეხსაცმლის შეკერვა და შეკეთება, ტანსაცმლის წმენდა, საყოფაცხოვრებო ტექნიკის რემონტი, ფოტოვიდეოგადაღება (ტარდება ადმინისტრაციის კონტროლით), საპარიკმახერო მომსახურება, მსჯავრდებულის პირად საქმეში არსებული სასამართლო და სხვა დოკუმენტების ასლების გადაღება, სანოტარო მომსახურება.

4. ადმინისტრაციის თანხმობით, განცხადების საფუძველზე, მსჯავრდებულებს შეუძლიათ ისარგებლონ სხვა მომსახურებით, რომლებიც არ არის გათვლისწინებული ამ მუხლის მე-3 პუნქტით.

5. მომსახურების გასაწევად ადმინისტრაციის მიერ დაწესებულებაში მოიწვევა შესაბამისი სპეციალისტი.

6. დამატებით მომსახურების ანაზღაურება ხდება განცხადებაში მითითებული თანხის მსჯავრდებულის ანგარიშიდან მომსახურების გამწევი იურიდიული ან ფიზიკური პირის ანგარიშზე გადარიცხვით.


მუხლი 24. მსჯავრდებულის ცხოვრების   პირობები
1. საპყრობილეში მსჯავრდებულისათვის გამოყოფილი საცხოვრებული სადგომი, უნდა შეესაბამებოდეს სამშენებლო-ტექნიკურ და სანიტარიულ-ჰიგიენურ ნორმებს და უზრუნველყოფდეს მსჯავრდებულის ჯანმრთელობის შენარჩუნებას.

2 . ორსულ ქალებს, მეძუძურ დედებს,  ავადმყოფებს, პირველი და მეორე ჯგუფის ინვალიდებს სხვა მსჯავრდებულებთან შედარებით უნდა შეექმნათ გაუმჯობესებული საყოფაცხოვრებო და კვების პირობები.

3. საცხოვრებელ სადგომს უნდა ჰქონდეს ფანჯარა, რომელიც უზრუნველყოფს ბუნებრივ განათებას და ვენტილაციას.


მუხლი 25. მსჯავრდებულის პირადი ჰიგიენა
1. მსჯავრდებულს უნდა ჰქონდეს შესაძლებლობა დაიკმაყოფილოს ბუნებრივი ფიზიოლოგიური მოთხოვნები და დაიცვას პირადი ჰიგიენა ადამიანის პატივისა და ღირსების შეულახავად.

2 . კვირაში ერთხელ მაინც მსჯავრდებული უზრუნველყოფილი უნდა იყოს სუფთა თეთრეულით და საპარიკმახერო მომსახურებით. ადმინისტრაციას ეკრძალება მოითხოვოს მსჯავრდებულისაგან თმების მთლიანი გადაპარსვა, თუ არ არსებობს ექიმის მოთხოვნა ან ჰიგიენური აუცილებლობა.


მუხლი 26 . მსჯავრდებულის ტანსაცმელი და თეთრეული
1. თუ მსჯავრდებულ არა აქვს პირადი ტანსაცმელი, ადმინისტრაცია ვალდებულია მისცეს მას სეზონის შესაფერისი სპეციალური ტანსაცმელი, რომელიც თავის ფორმით არ უნდა ლახავდეს ადამიანის ღირსებას, აუცილებლობის შემთხვევაში მსჯავრდებულს ეძლევა სამუშაო ტანსაცმელი .

2. მსჯავრდებულს პირად სარგებლობაში უნდა ჰქონდეს საწოლი და თეთრეული, რომელიც მას უნდა გადაეცეს სუფთა და დაუზიანებელი. თეთრეულის გამოცვლის პერიოდი უნდა აკმაყოფილებდეს ჰიგიენის მოთხოვნებს.


მუხლი 27. მსჯავრდებულთათვის სამკურნალო-პროფილაქტიკური და სანიტარიულ-პროფილაქტიკური  დახმარების  ორგანიზაცია  

1. მსჯავრდებულის ჯანმრთელობის მდგომარეობა მოწმდება წელიწადში ერთხელ მაინც  დაავადებულ მსჯავრდებულს უტარდება გადაუდებელი მკურნალობა.

2. საჭიროების შემთხვევაში, დედის შუამდგომლობით, მზრუნველობის ორგანოების ნებართვითა და ადმინისტრაციის გადაწყვეტილებით, შეიძლება დედისა და სამ წლამდე ასაკის ბავშვისათვის ერთად ცხოვრების პირობების შექმნა.

3. საპყრობილე დედას აძლევს საშუალებას ურთიერთობა ჰქონდეს არასრულწლოვან შვილებთან, თუ ეს ხელს არ შეუშლის მათ ნორმალურ აღზრდასა და არ იქონიებს მათზე ცუდ გავლენას.

4. საპყრობილეში, სადაც არანაკლებ ასი მსჯავრდებული იმყოფება, უნდა მოეწყოს სტაციონარული სამკურნალო პუნქტი სადღეღამისო სამედიცინო დახმარების გასაწევად.

5. საპყრობილეში, სადაც ასზე ნაკლები მსჯავრდებულია, უნდა შეიქმნას საექიმო-სამედიცინო პუნქტი, სადაც სამედიცინო მომსახურება შეიძლება განხორციელდეს შესაბამისი ჯანმრთელობის დაცვის დაწესებულებასთან ხელშეკრულების საფუძველზე.

6. თუ მსჯავრდებულის მკურნალობა არ შეიძლება განხორციელდეს სამკურნალო პუნქტში ან ჯანმრთელობის დაცვის დაწესებულებაში, რომელიც ხელშეკრულების საფუძველზე ახორციელებს მსჯავრდებულთა სამედიცინო მომსახურებას, იგი შეიძლება გადაყვანილ იქნეს დეპარტამენტის სამკურნალო დაწესებულებაში ან საერთო პროფილის საავადმყოფოში.

7. დეპარტამენტის სამკურნალო დაწესებულებში ან საერთო პროფილის საავადმყოფოში გადაყვანა ხდება მსჯავრდებულის განცხადებით, დირექტორის, სამედიცინო სამსახურის უფროსის ან დაწესებულების ექიმის თანხმობით, სასჯელაღსრულების დეპარტამენტის თავმჯდომარის ბრძანებით.

8. დაწესებულების სამედიცინო სამსახურის უსაფრთხოებას უზრუნველყოფს ადმინისტრაცია.

9. საპყრობილე, რომელსაც არ გააჩნია სტაციონარული-სამკურნალო პუნქტი ან ჯანმრთელობის დაცვის დაწესებულებასთან არა აქვს დადებული ხელშეკრულება სამედიცინო მომსახურებაზე, ვალდებულია აიყვანოს ექიმი, რომელიც დაწესებულებას მოემსახურება ხელშეკრულების საფუძველზე.

10. ექიმი, რომელიც ხელშეკრულების საფუძველზე ემსახურება საპყრობილეს, ვალდებულია განახორციელოს მუდმივი კონტროლი მსჯავრდებულთა ჯანმრთელობაზე, უმკურნალოს მათ შესაძლებლობის ფარგლებში, ხოლო საჭიროების შემთხვევაში მოითხოვოს მისი გადაყვანა სამკურნალო დაწესებულებაში.

11. ექიმი ვალდებულია დადგენილ ვადებში მოახდინოს მსჯავრდებულთა სამედიცინო შემოწმება და რომელიმე მსჯავრდებულის ჯანმრთელობის მდგომარეობისათვის საშიში პირობების შესახებ აცნობოს  დირექტორს.

12. საპყრობილის სამედიცინო სამსახური ან ექიმი ვალდებულია რეგულარულად შეამოწმოს:

ა) მსჯავრდებულთათვის მიცემული საკვების ხარისხი და ოდენობა, მათი მომზადების სანიტარიულ-ჰიგიენური პირობები;

ბ) საპყრობილის ტერიტორიისა და ნაგებობის სანიტარიულ-ჰიგიენური მდგომარეობა;

გ) მსჯავრდებულთა ტანსაცმლისა და საწოლის თეთრეულის მდგომარეობა და სეზონის პირობებთან შესაბამისობა.

13. ამ მუხლის მე-12 პუნქტით გათვალისწინებულ დარღვევათა აღმოჩენის შემთხვევაში, სამედიცინო სამსახური ან ექიმი წერილობით აცნობებს ადმინისტრაციას.

14. თუ ადმინისტრაცია ჩათვლის, რომ ექიმის მიერ გამოვლენილ დარღვევათა აღმოფხვრა საპყრობილის შესაძლებლობებს აღემატება, იგი ვალდებულია მოხსენებითი ბარათით მიმართოს სასჯელაღსრულების დეპარტამენტს. მოხსენებით ბარათს უნდა დაერთოს სამედიცინო სამსახურის ან ექიმის წერილი.

15. საპყრობილის საერთო რეჟიმში მყოფ მსჯავრდებულს უფლება აქვს ისარგებლობს ყოველდღიური ორსაათიანი გასეირნებით.

16. საპყრობილის მკაცრ რეჟიმში მყოფ მსჯავრდებულებს უფლება აქვთ ისარგებლონ ყოველდღიურად ერთსაათიანი გასეირნებით.

17. მსჯავრდებულს, რომელიც არ შეიძლება რეგულარულად გამოყვანილ იქნეს გასასეირნებლად, უნდა მიეცეს ჰაერზე  ყოფნის ნება დღეში არანაკლებ ერთი საათისა.

18. საპყრობილეში უზრუნველყოფილი უნდა იყოს სანიტარიულ-ჰიგიენური და ეპიდემიასაწინააღმდეგო ნორმებისა და მოთხოვნების შესრულება. საპყრობილეში მიყვანილი ყველა მსჯავრდებული გადის პირველად სამედიცინო შემოწმებას და კომპლექსურ სანიტარიულ დამუშავებას, რომელიც მოიცავს სადეზინფექციო კამერაში ტანსაცმლის გარეცხვას და დამუშავებას. სამედიცინო მაჩვენებლების შესაბამისად შეიძლება მოხდეს თმის საფარის მთლიანი მოცილება. მსჯავრდებულები საკარანტინო განყოფილებებში გადიან სავალდებულო სამედიცინო შემოწმებას, რომელიც მოიცავს ექიმი სპეციალისტების მიერ გასინჯვას, რენტგენურ-პროფილაქტიკურ და ლაბორატორიულ გამოკვლევას. გამოკვლევის შედეგები რეგისტრირდება სამედიცინო სამსახურში მსჯავრდებულის ბარათში.

19. მსჯავრდებულთა მიღება სამედიცინო  სამსახურში ხორციელდება წინასწარი ჩაწერით და მედპერსონალის დანიშნულების მიხედვით, სამედიცინო  სამსახურის მუშაობის რეჟიმის შესაბამისად.

20. მსჯავრდებულს, თავისი სურვილით, შეუძლია მიიღოს ნებისმიერი, საკუთარი ხარჯებით ანაზღაურებადი, დამატებითი სამკურნალო-პროფილაქტიკური დახმარება, რომელიც მათ აღმოეჩინებათ შესაბამისი ჯანდაცვის სპეციალისტების მიერ დაწესებულებების სტაციონარულ სამკურნალო ან საექიმო-სამედიცინო პუნქტების პირობებში.

21. ამ მუხლის მე-20 პუნქტში გადმოცემული დახმარების აღმოჩენისათვის მსჯავრდებული შესაბამისი განცხადებით მიმართავს  დირექტორს, სადაც მიუთითებს დამატებითი სამკურნალო-პროფილაქტიკური დახმარების სახეობას, რომლის მიღებასაც იგი ისურვებდა, შესაბამისი ექიმი-სპეციალისტის ვინაობას. ამ საკითხის გადაწყვეტისას გაითვალისწინება საპყრობილის სამედიცინო სამსახურის თანამშრომელთა  აზრი. განცხადება განიხილება სამი დღის ვადაში და განისაზღვრება ექიმ-სპეციალისტის მოწვევის დრო. სპეციალისტის მოწვევისას მოწმდება, აქვს თუ არა მას სამედიცინო საქმიანობის უფლება.

22. დამატებითი სამკურნალო-პროფილაქტიკური დახმარების სახეობა და მისი მოცულობა ფიქსირდება მსჯავრდებულის სამედიცინო ბარათში.

23. დამატებითი სამკურნალო-პროფილაქტიკური დახმარების ანაზღაურება, განცხადებაში მითითებულის ფარგლებში, ხდება მსჯავრდებულის ანგარიშიდან იმ ფიზიკური ან იურიდიული პირის ანგარიშზე თანხის გადარიცხვით, რომელმაც განახორციელა დამატებითი სამკურნალო-პროფილაქტიკური დახმარების აღმოჩენა.


მუხლი 28. მსჯავრდებულთა ზოგადსაგანმანათლებლო და პროფესიული განათლება
1.  ადმინისტრაცია ვალდებულია შექმნას პირობები, რათა მსჯავრდებულებმა მიიღონ ზოგადსაგანმანათლებლო და პროფესიული განათლება. ადმინისტრაცია ვალდებულია საპყრობილეში  მოაწყოს ბიბლიოთეკა, რომელშიც უნდა იყოს როგორც საგანამანათლებლო ლიტერატურა, ასევე მსჯავრდებულთათვის გასაგებ ენაზე პატიმრობის შესახებ კანონმდებლობა, ევროპული პენიტენციური წესები. მსჯავრდებულებს უფლება აქვთ მონაწილეობა მიიღონ სოციალური ადაპტაციის სასწავლო ჯგუფებში, რომელთა შექმნაც  ადმინისტრაციის მოვალეობაა.

2. მსჯავრდებულს საშუალება უნდა ჰქონდეს მიიღოს ზოგადი განათლება ზოგადსაგანმანათლებლო სკოლის პროგრამით.

3. მსჯავრდებულს, რომელიც ვერ ფლობს საქართველოს სახელმწიფო ენას, უნდა შეექმნას პირობები მის დასაუფლებლად.

4. საპყრობილეში უნდა შეიქმნას პირობები მსჯავრდებულთა პროფესიული დონის ასამაღლებლად.

5. პროფესიული სწავლება ნებაყოფლობითია იმ მსჯავრდებულთათვის, რომელთაც გააჩნიათ რაიმე სპეციალობა, აგრეთვე იმ მსჯავრდებულებისათვის, რომელთაც სპეციალური განათლება არ გააჩნიათ.

6. მსჯავრდებულთა პროფესიული სწავლების დროს უპირატესობა ეძლევა იმ პროფესიებს, რომელთა შესწავლაც საპყრობილის პირობებშია შესაძლებელი.

7. საპყრობილის ადმინისტრაციას მსჯავრდებულის პიროვნების გათვალისწინებით უფლება აქვს ნება დართოს მსჯავრდებულს ექსტერნად ისწავლოს საშუალო, პროფესიულ და უმაღლეს სასწავლებლებში.


მუხლი 29. მსჯავრდებულის წახალისება და დისციპლინური პასუხისმგებლობა 

1. ადმინისტრაციას შეუძლია წაახალისოს მსჯავრდებული კარგი ქცევისა და სამუშაოსადმი კეთილსინდისერი დამოკიდებულებისათვის.

2. წახალისების სახეებია:

ა) მადლობის გამოცხადება;

ბ) დისციპლინური სასჯელის ვადაზე ადრე მოხსნა;

გ) დამატებითი ხანმოკლე ან ხანგრძლივი შეხვედრა;

დ) საპყრობილის დირექტორის ბრძანებით კარცერიდან საცხოვრებელ სადგომში გადაყვანა;

ე ) დარჩენილი სასჯელის მოხდისაგან გათავისუფლებაზე წარდგენა.

3. საპყრობილის რეჟიმის დარღვევისათვის მსჯავრდებულს, თუ მისი ქმედება არ შეიცავს დანაშაულის ნიშნებს, დაეკისრება დისციპლინური პასუხისმგებლობა. 

4. დისციპლინური ზომების გამოყენების უფლება აქვთ  დირექტორსა და მის მოადგილეს.

5. დაუშვებელია ერთი და იმავე დისციპლინური გადაცდომისათვის რამდენიმე დისციპლინური სასჯელის დაკისრება.

6. მსჯავრდებულს უნდა განუმარტონ, თუ მისი რომელი ქმედება და რატომ იქნა მიჩნეული დისციპლინურ გადაცდომად და ჩამოართვან შესაბამისი ახსნა-განმარტება.

7. დისციპლინური პასუხისმგებლობის მასალები უნდა დაერთოს მსჯავრდებულის  პირად საქმეს.

8. დისციპლინური სასჯელის სახეებია:

ა) გაფრთხილება;

ბ) საყვედური;

გ) ხანმოკლე ან ხანგრძლივი შეხვედრის აკრძალვა;

დ) კარცერში მოთავსება ვადით ოც დღემდე;

ე) ამანათის, ბანდეროლის და გზავნილის მიღების აკრძალვა.
 9. რეჟიმის დარღვევისათვის უვადო თავისუფლების აღკვეთით მსჯავრდებულს შეიძლება დისციპლინური სასჯელის სახით განესაზღვროს:

ა) საყვედური;

ბ) პაემანის აკრძალვა;

გ) საფოსტო გზავნილების მიღების და გაგზავნის აკრძალვა;

დ) კარცერში მოთავსება ვადით სამიდან ოც დღემდე.

10. დისციპლინურ სასჯელდაუდებლად ითვლება პირი, რომელიც დისციპლინური სასჯელის მოხდიდან ერთი წლის განმავლობაში კვლავ არ ჩაიდენს დისციპლინურ გადაცდომას.

11. დისციპლინური სასჯელი არ უნდა იყოს მსჯავრდებულის დამამცირებელი და მისი პატივისა და ღირსების შემლახველი.


მუხლი 30. დისციპლინური სასჯელის მოხდისას  მსჯავრდებულთა კარცერში  ყოფნის თავისებურებები 

1. მსჯავრდებულს ეკრძალება თან წაიღოს კარცერში საკვები პროდუქტები და პირადი ნივთები (პირსახოცის, საპონის, კბილის პასტის ან ფხვნილის, კბილის ჯაგრისის გამოკლებით). 

2. საკვები პროდუქტები ბარდება საწყობში და გადაეცემა მსჯავრდებულს მათ მიერ დისციპლინური სასჯელის მოხდის შემდეგ. ადმინისტრაცია იღებს მათი შენახვის ზომებს, მაგრამ თუ ბუნებრივი გარემოებების მიზეზით, ხანგრძლივი შენახვის გამო პროდუქტი გაფუჭდა, ამის თაობაზე კომისიურად დგება შესაბამისი აქტი და პროდუქტი ნადგურდება.

3. კარცერში  თამბაქოს მოწევა აკრძალულია.

4.კარცერში მსჯავრდებულის მოთავსებისას ის ექვემდებარება სრულ შემოწმებას.

5. კარცერში მოთავსებულ მსჯავრდებულებს უფლება აქვთ იქონიონ წიგნები, უბრალო ფანქრები, ავტოკალმები, რვეულები, საფოსტო მარკები, კონვერტები, ბარათები, ისარგებლონ ბიბლიოთეკით, გამოიწერონ წიგნები, ჟურნალები და გაზეთები.

6. მსჯავრდებულები, რომლებიც სწავლობენ, კარცერში მოთავსების პერიოდში მეცადინეობებზე არ გამოიყვანებიან. მათ ეძლევათ დამოუკიდებელი სწავლისა და მასწავლებლებთან კონსულტაციის შესაძლებლობა.

7. მსჯავრდებულთა მიერ საკვების მიღება ხდება კარცერში.

8. კარცერში მოთავსებული მსჯავრდებულების სამედიცინო შემოწმება და ამბულატორიული მკურნალობა მიმდინარეობს ამისათვის სპეციალურად მოწყობილ სადგომში. მათი სანიტარული დამუშავება ხდება სხვა მსჯავრდებულებისაგან განცალკევებით. 

9. კარცერში მოთავსებული მსჯავრდებული შეიძლება გათავისუფლდეს ვადამდე კარგი ქცევისა და სამუშაოებისადმი კეთილსინდისიერი დამოკიდებულებისათვის, წახალისების სახით.


მუხლი 31. სოციალური უზრუნველყოფა მსჯავრდებულის მიღებისას და  გათავისუფლებისას
1. საპყრობილეში მოთავსებისას მსჯავრდებულს კონსულტაციას უტარებენ სამართლებრივ საკითხებზე.

2. მსჯავრდებულის გათავისუფლების მომზადების პროცესში მას გაეწევა დახმარება იმ საკითხების გადაწყვეტაში, რომლებიც დაკავშირებულია პირადი ცხოვრების მოწესრიგებასთან, ასევე სათანადო დოკუმენტების გაფორმებასთან. მსჯავრდებულს ეცნობება, რომ მას აქვს შესაძლებლობა მიიღოს დახმარება საერთო სოციალური უზრუნველყოფის ფარგლებში. 

3. მსჯავრდებულის გათავისუფლების მომზადების პროცესში სოციალური მუშაკი ატყობინებს ადგილობრივი თვითმმართველობისა და მმართველობის ორგანოებს, რომ მსჯავრდებული გათავისუფლების შემდეგ საჭიროებს სოციალურ დახმარებას. თუ არ არის ცნობილი მსჯავრდებულის ან მისი ოჯახის საცხოვრებელი ადგილი, სოციალური სამსახურის მუშაკი ინფორმაციას აწვდის ადგილობრივი თვითმმართველობისა და მმართველობის იმ ორგანოებს, რომელთა  ტერიტორიაზედაც ცხოვრობდა მსჯავრდებული.

4. მსჯავრდებულის ვადამდე გათავისუფლების მომზადების პროცესში სოციალური სამსახურის მუშაკი ინფორმაციას მსჯავრდებულის შესახებ გზავნის ზედამხედველობის განხორციელებაზე უფლებამოსილ ორგანოში, მისი ან მისი ოჯახის საცხოვრებელი ადგილის მიხედვით.

5. თუ მსჯავრდებულის ან მისი ოჯახის საცხოვრებელი ადგილი უცნობია ან მას არ სურს დაუბრუნდეს ყოფილ საცხოვრებელ ადგილს, სოციალური სამსახურის მუშაკი, მსჯავრდებულის სურვილის გათვალისწინებით, ინფორმაციას უგზავნის ზედამხედველობაზე უფლებამოსილ ორგანოს.

6. მსჯავრდებულთა ადაპტაციისთვის საპყრობილესთან იქმნება სარეაბილიტაციო ცენტრი.


მუხლი 32. რელიგიური ორგანიზაციის წარმომადგენლებთან ურთიერთობა
ადმინისტრაცია მოვალეა შექმნას პირობები მსჯავრდებულთა რელიგიური მოთხოვნილების დასაკმაყოფილებლად, ხოლო საპყრობილის ტექნიკური საშუალებების გათვალისწინებით, საპყრობილეში შეიძლება იმყოფობოდეს ეკლესიის მიერ უფლებამოსილი მღვდელმსახური.


მუხლი 33. მსჯავრდებულისათვის რეჟიმის  პირობების შეცვლა
 მსჯავრდებულს, მისი ქცევისა და სამუშაოსადმი დამოკიდებულების გათვალისწინებით, შეიძლება შეეცვალოს რეჟიმის პირობები საპყრობილის ფარგლებში,  დირექტორის ბრძანებით.


მუხლი 34.  საპყრობილიდან გათავისუფლება
1. მსჯავრდებული შეიძლება გათავისუფლდეს საპყრობილიდან:

ა) სასჯელის მოხდის შემდეგ;

ბ) მძიმე ან განუკურნებელი დაავადების შემთხვევაში;

გ) პირობით ვადამდე ადრე;

დ) კანონით დადგენილი წესით განაჩენის შეცვლის ან გაუქმების გამო;

ე) ამნისტიით ან შეწყალებით.

2. მსჯავრდებული თავისუფლდება სასჯელის მოხდის დამთავრების წინა დღის პირველ ნახევარში. თუ გათავისუფლების დღე ემთხვევა უქმე ან დასვენების დღეს, მსჯავრდებული თავისუფლდება წინა სამუშაო დღეს. მას მიეცემა ცნობა გათავისუფლების შესახებ.

3. გათავისუფლებულს უბრუნდება პირადი ნივთები და ტანსაცმელი, რომელიც ინახებოდა  ადმინისტრაციაში. თუ გათავისუფლებულს არა აქვს პირადი ტანსაცმელი ან იგი არ შეეფერება წლის დროს, მას შესაფერის ტანსაცმელს  ანაზღაურების გარეშე აძლევს  ადმინისტრაცია.

4. მსჯავრდებულს ანგარიშზე დაგროვილი თანხა გადაეცემა გათავისუფლებისას. თუ თანხა უმუშევრობისათვის დაწესებულ შემწეობაზე ნაკლებია, გათავისუფლებულს ეძლევა ერთდროული დახმარება, მაგრამ არა უმეტეს ამ შემწეობისა.

5. მძიმე ან განუკურნებელი სენით დაავადებული მსჯავრდებულის გასათავისუფლებლად  დირექტორი, კანონით დადგენილი წესით, მსჯავრდებულის გათავისუფლების შესახებ მიმართავს სასამართლოს საექიმო დასკვნის საფუძველზე.

6. დირექტორს შეუძლია კანონით დადგენილი წესით სასამართლოს წარუდგინოს მსჯავრდებულის სასჯელის მოხდისაგან პირობით ვადამდე გათავისუფლების მასალები, თუ მსჯავრდებული სასჯელის მოხდის პერიოდში კეთილსინდისიერად ასრულებს თავის მოვალეობებს. ამ მასალების წარდგენისას მხედველობაში მიიღება აგრეთვე მსჯავრდებულის პიროვნება, ოჯახური პირობები, ჩადენილი დანაშაულის სიმძიმე, მოხდილი სასჯელი და სხვა გარემოებანი, რომლებიც დადებითად ახასიათებენ მსჯავრდებულს.

7. წარდგინება მსჯავრდებულის სასჯელის მოხდისაგან პირობით ვადამდე გათავისუფლების შესახებ სასამართლოში შეაქვს  დირექტორს. წარდგინებას უნდა ახლდეს მსჯავრდებულის პირადი საქმე.


მუხლი 35. მსჯავრდებულის პირადი საქმე
1. გათავისუფლების შემდეგ პირადი საქმე ინახება სასჯელაღსრულების საპყრობილის არქივში. 

2. პირად საქმეში უნდა იყოს მონაცემები მსჯავრდებულის წახალისებისა და დისციპლინური პასუხისმგებლობის, აგრეთვე შრომისადმი მისი დამოკიდებულების შესახებ.

3. პირადი საქმის შევსებაზე კონტროლსა და ზედამხედველობას ახორციელებენ დირექტორი და პროკურორი.

4. მსჯავრდებულის სხვა დაწესებულებაში გადაყვანისას, მისი პირადი საქმე უნდა გადაეგზავნოს ამ დაწესებულებას.

5. მსჯავრდებულის პირადი საქმის გაცნობის უფლება აქვს მხოლოდ სპეციალურად უფლებამოსილ პირს.


მუხლი 36. მსჯავრდებულის გადაყვანა უსაფრთხო ადგილზე
1. მსჯავრდებულის პირადი უსაფრთხოებისათვის საფრთხის წარმოშობისას მსჯავრდებულების ან სხვა პირების მხრიდან  იგი უფლებამოსილია მიმართოს დაწესებულების ნებისმიერ თანამდებობის პირს ზეპირი ან წერილობითი განცხადებით. ადმინისტრაცია ვალდებულია გაატაროს განმცხადებლის პირადი უსაფრთხოების უზრუნველყოფის ღონისძიებები.

2. დირექტორი ასეთი განცხადების საფუძველზე ან საკუთარი ინიციატივით იღებს გადაწყვეტილებას მსჯავრდებულის უსაფრთხო ადგილზე გადაყვანის ან მისი უსაფრთხოების უზრუნველყოფის სხვა ღონისძიებების შესახებ.

3. მსჯავრდებულის უსაფრთხო ადგილზე გადაყვანა ხდება არა უმეტეს 30 დღის ვადისა დირექტორის მიერ, ხოლო ოპერატიულ შემთხვევებში – დირექტორის მოსვლამდე დირექტორის მოადგილის ან ოპერატიული მორიგის მიერ, მაგრამ არა უმეტეს 24 საათისა.

4. აუცილებლობის შემთხვევაში, უსაფრთხო ადგილზე ყოფნის ხანგრძლივობა შეიძლება გაიზარდოს კიდევ 30 დღით.

5. თუ უსაფრთხოების ღონისძიებებმა შესაბამისი შედეგები არ გამოიღო, დაწესებულების დირექტორი სასჯელაღსრულების დეპარტამენტის წინაშე აღძრავს საკითხს მსჯავრდებულის ან მისი უსაფრთხოებისათვის საშიში პირების სხვა საპყრობილეში დადგენილი წესით გადაყვანის თაობაზე.


მუხლი 37. უშიშროების ღონისძიებანი, რომლებიც  გამოიყენება მსჯავრდებულთა მიმართ
1. მსჯავრდებულთა მიმართ დასაშვებია ხელბორკილების ან დამაწყნარებელი პერანგის გამოყენება, თუ ისინი ფიზიკურ წინააღმდეგობას უწევენ საპყრობილის მოსამსახურეებს, შმაგობენ ან ძალმომრეობენ გარეშე მყოფთათვის ან საკუთარი თავისათვის ზიანის მიყენების მიზნით.

2. ქალთა მიმართ დამაწყნარებელი პერანგი არ გამოიყენება.

3. თუ მსჯავრდებული თავს დაესხმება ან ჩაიდენს სხვა განზრახ მოქმედებას, რომელიც ემუქრება საპყრობილის მოსამსახურის ან სხვა პირის სიცოცხლეს, დასაშვებია დაწესებულების მოსამსახურის მიერ ცეცხლსასროლი იარაღის გამოყენება კანონით დადგენილი წესის დაცვით.

4. საპყრობილიდან გაქცევის შემთხვევაში გამონაკლისი ღონისძიების სახით დასშვებია საპყრობილის მოსამსახურის მიერ ცეცხლსასროლი იარაღის გამოყენება, თუ სხვა საშუალებით შეუძლებელია აღნიშნული მოქმედების აღკვეთა. ქალების გაქცევის დროს ცეცხლსასროლი იარაღის გამოყენება დაუშვებელია.

5. საპყრობილეში უშიშროების ღონისძიებების გატარებისა და რეჟიმის დაცვისათვის პასუხისმგებლობა ეკისრება  დირექტორს.


მუხლი 38. დასკვნითი დებულება
ამ დებულების გაუქმება, მასში ცვლილებებისა და დამატებების შეტანა ხდება საქართველოს იუსტიციის მინისტრის ბრძანებით.

დებულების დანართი N 1

ჩამონათვალი იმ ნივთების, ნაკეთობების, ნივთიერებების, საკვები პროდუქტების და დოკუმენტებისა, რომელთა გაყიდვა და გამოყენება ეკრძალებათ მსჯავრდებულებს
1. სამოქალაქო ბრუნვიდან ამოღებული საგნები, ნივთები და ნივთიერებები.

2. ცეცხლსასროლი და ცივი იარაღის ყველა სახეობა.

3. სატრანსპორტო საშუალებები.

4. ფეთქებადი, მომწამლავი და ცეცხლსაშიში ნივთიერებები.

5. ფული, ფასეული ნივთები, ფასიანი ქაღალდები.

6. ოპტიკური ხელსაწყოები.

7. საკვები პროდუქტები, რომლებიც საჭიროებენ სითბურ დამუშავებას (ყავა-ჩაის გარდა). საფუარი, შაქარი.

8. ალკოჰოლური სასმელების ყველა სახეობა, ლუდი.

9. სუნამოები, ოდეკოლონები და სხვა სპირტზე დამზადებული ნივთიერებები.

10. წამლები და ნარკოტიკული ნივთიერებები, სამედიცინო დანიშნულების საგნები.

11. გადასამრავლებელი აპარატები.

12. დანები, სხვა ბასრი და მჩხვლეტავი საგნები, სანთებლები.

13. ნაჯახები, ჩაქუჩები და სხვა ინსტრუმენტები.

14. ბანქო.

15. ფოტოაპარატები, ფოტომასალები, ქიმიკატები, ვიდეოკამერები.

16. მობილური ტელეფონები.

17. ნებისმიერი დოკუმენტი (სასამართლოს განაჩენებისა და გადაწყვეტილებების ასლების, შესანახად ჩაბარებული ფულის, ნივთებისა და ფასეულობების ქვითრის გარდა).

18. ტოპოგრაფიული რუკები და კომპასები.

19. დაუდგენელი ნიმუშის სამხედრო და სხვა ფორმის ტანსაცმელი და ამ სახეობის ტანსაცმელს მიკუთვნებული ზედა სამოსი, ქუდები და ფეხსაცმელი.

20. ფერადი ფანქრები, საღებავები, კოპირების ქაღალდები.

დებულების დანართი N 2

ჩამონათვალი იმ ნივთებისა და საგნებისა, რომლებიც მსჯავრდებულებს უფლება აქვთ  თან იქონიონ, მიიღონ ამანათებით, გზავნილებით, ბანდეროლებით და შეიძინონ დაწესებულების მაღაზიებში
1. თამბაქო და ასანთი.

2. ტანსაცმელი, ქუდი, ფეხსაცმელი და მსჯავრდებულისათვის დადგენილი ნიმუშის საწოლის ნივთები.

3. საცვლები (თბილი და უბრალო).

4. ცხვირსახოცები, ქამრები, წინდები, კოლგოტკები, ხელთათმანები, ოთახის ფლოსტები, სპორტული ფეხსაცმელი, ძაფები, მოსასხამები, პირსახოცები.

5. ტუალეტის ნივთები (ტუალეტის და საყოფაცხოვრებო საპონი, კბილის ჯაგრისი, კბილის ფხვნილი, კბილის პასტა, ნელსაცხებელი, სავარცხელი, თმის სამაგრი სავარცხელი).

6. თავსაფრები, რეიტუზები, ქამრები, ბიუსტჰალტერები, მარლა, ჰიგიენური პაკეტები, თმის სამაგრები, ვაზელინი, ბამბა, შამპუნი, კოსმეტიკური ნივთები (ქალებისათვის).

7. სარკე, მექანიკური, ელექტრო ან ერთჯერადი სამართებელი.

8. ფეხსაცმლისა და ტანსაცმლის ჯაგრისები, ფეხსაცმლის საცხი. 

9. ჭურჭელი, პლასტმასისაგან დამზადებული სათვალის, საპნისა და კბილის ჯაგრისის ბუდეები, ჭიქები და კოვზები.

10. სამაგიდო თამაშები, გარდა ბანქოსი.

11. სახელმძღვანელოები, რვეულები, საფოსტო კონვერტები, ღია ბარათები, საფოსტო მარკები, უბრალო ფანქრები, ავტოკალმები, მელანი და შავი, ცისფერი და იისფერი ავტოკალმის ღერები.

12. ლიტერატურა.

13. ფოტოგრაფიები, ფოტოალბომები.

14. სპორტული ტანსაცმელი.

15. ქარხნული წარმოების ელექტრომადუღარები. 

16. არაძვირფასი ლითონებისაგან დამზადებული ჯვრები და საკულტო საგნები. 

17.ყავარჯნები, ხის ტროსტები, პროტეზები, ინვალიდის ეტლები (ექიმის ნებართვით).

18. არაძვირფასი ლითონებისაგან დამზადებული მაჯისა და ჯიბის საათები.

19. ტელევიზორები, რადიომიმღებები, ვიდეო ან აუდიო მაგნიტოფონები, საბეჭდი საშუალებები.

დებულების დანართი N 3 

მსჯავრდებულთა გამოსაცნობი გულსაბნევისა და სამკლავურების  ნიშნების ნიმუშები

3. გულსაბნევი და სამკლაური ნიშნების ნიმუშების აღწერილობა:

ა) გულსაბნევი ნიშანი მზადდება ნებისმიერი ფერის (ცისფრისა და წითლის გარდა) მასალისაგან, მართკუთხედის სახით, ზომებით 50მმX30მმ;

ბ) გულსაბნევი ნიშნის ზედაპირზე ალუმინის ან ტიპოგრაფიული საღებავით აღინიშნება მსჯავრდებულის ვინაობა (სახელი და გვარი);

გ) სამკლავური ნიშანი მზადდება ნებისმიერი ფერის (ცისფრისა და წითლის გარდა) მასალისაგან, მართკუთხედის სახით,ზომებით 40 მმX20მმ;

დ) სამკლავური ნიშნის ზედაპირზე ალუმინის ან ტიპოგრაფიული საღებავით აღინიშნება მსჯავრდებულის პირადი ნომერი;

ე) გულსაბნევი და სამკლაური ნიშნები მიეკერება ტანსაცმელზე მკერდის მარჯვენა მხარეს (გულსაბნევი ნიშანი) და მარცხენა ხელის სახელოზე (სამკლავური ნიშანი).

დებულების დანართი N 4

მსჯავრდებულთა ტიპური დღის წესრიგი
1. ადგომა – არა უგვიანეს დილის 6-7 საათისა.

2. ფიზიკური ვარჯიში – 15 წუთამდე ხანგრძლივობით.

3. ტუალეტი, საწოლის დალაგება –10 წუთამდე.

4. დილის დათვალიერება, დილისა და საღამოს შემოწმება – 40 წუთამდე.

5. საუზმე – 30 წუთამდე.

6. განაწილება სამუშაოზე – 40 წუთამდე.

7. სამუშაო-დრო – არა უმეტეს 8 საათისა.

8. სადილი – 30 წუთამდე.

9. სამუშაოდან დაბრუნება, საღამოს ტუალეტი – 25 წუთამდე.

10. ვახშამი – 30 წუთამდე.

11. პირადი დრო  –1 საათამდე.

12. აღმზრდელობითი ღონისძიებები – 1 საათამდე.

13. კულტურულ-მასობრივი ღონისძიებები, საშუალო და პროფესიული განათლება – ცალკე გრაფიკით. 

14. ძილისათვის მომზადება – 10 წუთამდე.

15. ძილი (უწყვეტი) – 8 საათი.

შენიშვნები:

1. თითოეული საპყრობილის დღის წესრიგი დგება ადგილობრივი პირობების, დღის ხანგრძლივობისა და წელიწადის დროის გათვალისწინებით.

2. თუ მსჯავრდებულები რამდენიმე ცვლად მუშაობენ, დღის წესრიგი დგება თითოეული ცვლისათვის.

3. კარანტინში, აგრეთვე კარცერებში მსჯავრდებულების დღის წესრიგი შედგება ცალკე.

დებულების დანართი N 5

მსჯავრდებულთა პირად საკითხებზე მიღების 
ჟ უ რ ნ ა ლ ი
________________________________________________________________________________________
 (მიღების განმხორციელებელი პირის სახელი, გვარი, თანამდებობა)

დაიწყო______________________________________

დამთავრდა __________________________________

	-N
	მიღების
(განცხადების
წარმოდგენის
თარიღი
	მიღებული
მსჯავრდებულის
ვინაობა
	დასმული
საკითხების
შინაარსი
	მიღებული
გადაწყვეტილება
	აღნიშვნა 

შესრულების
თაობაზე

	
	
	
	
	
	


შენიშვნა: ჟურნალი შედგება ორი ნაწილისაგან, იგი უნდა დაინომროს, ზონარი უნდა გაეყაროს, ბეჭედი დაერტყას და დადასტურდეს დაწესებლების კანცელარიის მუშაკის მიერ ხელმოწერით.

დებულების დანართი №6
პირად ანგარიშზე არის ________ ლარი _____ თეთრი,

ქვითარი N _____

აქედან მსჯავრდებულის მიერ დაწესებულებაში გამომუშავებულია
____ ლარი ____ თეთრი
მსჯავრდებული _____________________________________________________

                                                                    (სახელი, გვარი)

ბუღალტერი _________________________________________________________               
                                                                             (სახელი, გვარი)

„___“ „_________________“ „200 - " წ.

გ ა ნ ც ხ ა დ ე ბ ა
გთხოვთ დამრთოთ ნება შევიძინო შემდეგი ნივთები:

	--№
	ნივთის დასახელება
	რაოდენობა
	თანხა
	გაცემულია

	
	
	
	
	


სულ _____________________________________________

__________________________________________________________________________________

                                                   (მსჯავრდებულის ხელმოწერა)

ხ ე ლ წ ე რ ი ლ ი
მივიღე ________________________________________________________ ღირებულების საქონელი
                                                           (წერილობით)

გთხოვთ ჩამოწეროთ ეს თანხა ჩემი ანგარიშიდან.

________________________________________________________________________________________  

                                    (მსჯავრდებულის ხელმოწერა)

„___" „______________" 200 - წ. 

დებულების დანართი №7

ჩ ა მ ო ნ ა თ ვ ა ლ ი
იმ სამუშაოებისა და თანამდებობებისა, რომელზედაც აკრძალულია მსჯავრდებულთა გამოყენება
1. სასჯელაღსრულების სისტემის ნებისმიერი სამუშაო და თანამდებობა.

2. იუსტიციის სამინისტროს სისტემის ნებისმიერი სამუშაო და თანამდებობა.

3. მუშაობა იმ შენობებში, სადაც განლაგებულია დაწესებულების დაცვისა და უსაფრთხოების სამსახურების პირადი შემადგენლობა, ინახება იარაღი, სამსახურებრივი დოკუმენტაცია, სპეციალური ტექნიკური საშუალებები.

4. დაცვის ტექნიკური საშუალებების მომსახურება და რემონტი.

5. შიდა აკრძალულ ზონაში განლაგებული დაცვის საინჟინრო საშუალებების მომსახურება და რემონტი.

6. მუშაობა გადასამრავლებელ, რადიოსატელეგრაფო, სატელეფონო, ფაქსის ტექნიკასთან.

7. მედიკამენტების, ასაფეთქებელი და მომწავლელი ნივთიერებების აღრიცხვა, შენახვა და გაცემა.

8. მუშაობა მსჯავრდებულისათვის დაქირავებული მუშების დაქვემდებარებით. 

9. ოპერატიული ავტომანქანების მართვა.

10. მუშაობა გამყიდველებად, ბუღალტრებად, მოლარეებად, საწყობების უფროსებად.

დანართი № 2

საპყრობილის  დ ე ბ უ ლ ე ბ ა
თავი I
ზოგადი დებულებანი

მუხლი 1

1. საპყრობილე არის სასჯელაღსრულების ორგანო, რომელიც შედის საქართველოს იუსტიციის სამინისტროს სასჯელაღსრულების დეპარტამენტის (შემდგომში  – დეპარტამენტის) სისტემაში.

2. საპყრობილის საქმიანობის სამართლებრივი საფუძველია  საქართველოს კანონი „პატიმრობის შესახებ", საქართველოს პრეზიდენტის ბრძანებულებები, საქართველოს იუსტიციის მინისტრის ბრძანებები, საპყრობილის რეჟიმის   დებულება, ეს დებულება და სხვა შესაბამისი საკანონმდებლო და კანონქვემდებარე ნორმატიული აქტები.

3. საპყრობილეს ქმნის და აუქმებს საქართველოს იუსტიციის მინისტრი (შემდგომში – მინისტრი) დეპარტამენტის თავმჯდომარის (შემდგომში – თავმჯდომარე) წარდგინებით.


მუხლი 2

1. საპყრობილის ამოცანებს განეკუთვნება: 

ა) თავისუფლების აღკვეთისა და ტუსაღობის სახით სასჯელის მოხდის უზრუნველყოფა, აღკვეთის ღონისძიების სახით დაპატიმრების აღსრულება;

ბ)  დაწესებულებაში მართლწესრიგისა და კანონიერების, მსჯავრდებულთა, პატიმართა, პერსონალის, თანამდებობის პირებისა  და მოქალაქეთა უსაფრთხოების უზრუნველყოფა;

გ) მსჯავრდებულთა შრომითი დასაქმების ორგანიზება, აგრეთვე მათი ზოგადი და პროფესიული განათლებით უზრუნველყოფა;

დ) მსჯავრდებულთა და პატიმართა ჯანმრთელობის დაცვის უზრუნველყოფა;

ე) ოპერატიულ-სამძებრო ღონისძიებების განმახორციელებელი ორგანოებისათვის ხელის შეწყობა;

ვ) ამ დებულებით, რეჟიმის შესახებ დებულებითა და კანონმდებლობით გათვალისწინებული სხვა ამოცანები. 

2. საპყრობილე უფლებამოსილია:

ა) განახორციელოს კონტროლი რეჟიმის დაცვაზე საპყრობილის ტერიტორიასა და მისდამი დაქვემდებარებულ ობიექტებზე;

ბ) მოითხოვოს მსჯავრდებულებისაგან, პატიმრებისაგან და სხვა პირებისაგან კანონმდებლობით განსაზღვრული მოვალეობების შესრულება, რეჟიმისა და დღის წესრიგის დაცვა;

გ) დამრღვევთა მიმართ გამოიყენოს კანონით გათვალისწინებული ზემოქმედებისა და იძულების ღონისძიებები;

დ) შეადგინოს ოქმები დისციპლინური დარღვევის თაობაზე, გამოიყენოს დისციპლინური პასუხისმგებლობის კანონით განსაზღვრული ზომები;

ე) კანონმდებლობით დადგენილი წესით მოახდინოს საპყრობილის ტერიტორიასა და მისდამი დაქვემდებარებულ ობიექტებზე მსჯავრდებულთა, პატიმართა და სხვა პირების, აგრეთვე მათი ნივთებისა და სატრანსპორტო საშუალებების შემოწმება, ამოიღოს აკრძალული ნივთები და დოკუმენტები;

ე) განახორციელოს მსჯავრდებულთა და პატიმართა რეგისტრაცია, აგრეთვე მათი ფოტოგრაფირება, ხმის ჩაწერა, კინო და ვიდეოგადაღება, დაქტილოსკოპირება;

ზ) მსჯავრდებულთა და პატიმართა  სამედიცინო შემოწმების ჩატარება მათ მიერ ალკოჰოლის, ნარკოტიკული ან ტოქსიკური ნივთიერებების გამოყენების ფაქტების გამოსავლენად, მსჯავრდებულთა და პატიმართა სამედიცინო გამოკვლევის დანიშვნა;

თ) ფიზიკური ძალის, იარაღისა და სპეციალური საშუალებების გამოყენება კანონით დადგენილ შემთხვევებსა და წესით;

ი) საპყრობილის ტერიტორიისა და მისდამი დაქვემდებარებულ ობიექტებზე ტრანსპორტის მოძრაობის დროებით შეზღუდვა ან აკრძალვა, მოქალაქეთა შესვლის შეჩერება ან მათთვის შესაბამისი ტერიტორიის დატოვების იძულება, რეჟიმის მოთხოვნების დაცვის, მოქალაქეთა სიცოცხლისა და ჯანმრთელობის დაცვის მიზნით;

კ) კანონმდებლობით დადგენილი წესით შემოიღოს განსაკუთრებული პირობების რეჟიმი;

ლ) დაასაქმოს მსჯავრდებულები მათი შრომისუნარიანობის, შესაძლებლობებისა და სპეციალობის მიხედვით;

მ) განახორციელოს საქმიანობა საპყრობილის ფუნქციონირების უზრუნველყოფის  მსჯავრდებულთა დასაქმების უზრუნველყოფის მიზნით.


მუხლი 3

1. დაწესებულებას ხელმძღვანელობს დირექტორი, რომელსაც თანამდებობაზე ნიშნავს და ათავისუფლებს მინისტრი.

2. დირექტორი:

ა) ახორციელებს დაწესებულების საქმიანობის ხელმძღვანელობას, შეიმუშავებს წინადადებებს მისი გაუმჯობესების მიზნით;

ბ) ანაწილებს ფუნქციებს დაქვემდებარებულ მოსამსახურეებს შორის, აძლევს მათ მითითებებსა და განკარგულებებს;

გ) აკონტროლებს მოსამსახურეების მიერ თავიანთი სამსახურებრივი მოვალეობების შესრულებას, აანალიზებს სამსახურებივი დისციპლინის მდგომარეობას, შეიმუშავებს და ახორციელებს მოსამსახურეთა მიერ სამსახურებრივი მდგომარეობის ბოროტად გამოყენების თავიდან აცილების ღონსძიებებს;

დ) ხელს აწერს ან ვიზას ადებს დაწესებულებაში მომზადებულ დოკუმენტებს;

ე) წარმოადგენს დაწესებულებას საკუთარი მოვალეობების შესრულებისას;

ვ) წარუდგენს დეპარტამენტის ხელმძღვანელობას წინადადებებს დაწესებულების სტრუქტურის, შტატის, მუშაობის ორგანიზაციის, დაქვემდებარებული მოსამსახურეებისათვის ხელფასისა და პრემიის დანიშვნის, მათი წახალისების ან მათთვის დისციპლინური პასუხისმგებლობის დაკისრების შესახებ;

ზ) შუამდგომლობს იმ სახსრების გამოყოფის თაობაზე, რომლებიც საჭიროა დაწესებულების ამოცანების შესასრულებლად;

თ) შუამდგომლობს დაქვემდებარებულ მოსამსახურეთა კვალიფიკაციის ამაღლების თაობაზე;

ი) პერიოდულად ისმენს დაწესებულების სტრუქტურული ერთეულების უფროსების ანგარიშს მათ მიერ შესრულებული სამუშაოს თაობაზე და ამის შესახებ მოახსენებს დეპარტამენტის ხელმძღვანელობას;

კ) ახორციელებს ამ დებულებით, დაწესებულების შინაგანაწესით, მინისტრის სამართლებრივი აქტებით ან სხვა შესაბამისი აქტებით განსაზღვრულ ფუნქციებს.


მუხლი 4

1. დირექტორის მოადგილეს, დეპარტამენტის თავმჯდომარის წარდგინებით, თანამდებობაზე ნიშნავს და ათავისუფლებს მინისტრი.

2. დირექტორს ჰყავს ოთხი მოადგილე;

ა) რეჟიმის დარგში;

ბ) დაცვისა და ბადრაგირების დარგში;

გ) განათლების, ჯანდაცვისა და სოციალურ საკითხთა დარგში;

დ) მატერიალურ-ტექნიკური უზრუნველყოფის დარგში.

3. სასჯელაღსრულების დაწესებულების უსაფრთხოების სამსახურის დანაყოფის უფროსი თანამდებობრივად უთანაბრდება დირექტორის მოადგილეს.


მუხლი 5

1. დაწესებულების სტრუქტურაში შედის:

ა) უსაფრთხოების სამსახურის დანაყოფი;

ბ) სარეჟიმო სამსახური;

გ) სპეციალური განყოფილება;

დ) დაცვისა და საინჟინრო-ტექნიკური უზრუნველყოფის დანაყოფი;

ე) ბადრაგირების დანაყოფი (მინისტრის მიერ დეპარტამენტის თავმჯდომარის წარდგინებით მისი შექმნის შემთხვევაში);

ვ) სამედიცინო სამსახური;

ზ) სარეაბილიტაციო ცენტრი;

თ) მსჯავრდებულთა განათლებისა და პროფესიული მომზადების სამსახური;

ი) კანცელარია;

კ) საერთო განყოფილება;

ლ) კადრების განყოფილება.

2. დაწესებულების სტრუქტურულ დანაყოფს ხელმძღვანელობს უფროსი, რომელსაც თავმჯდომარის წარდგინებით თანამდებობაზე ნიშნავს და ათავისუფლებს მინისტრი.


მუხლი 6

1. დირექტორის მოადგილე დაცვისა და ბადრაგირების დარგში საერთო ხელმძღვანელობასა და კონტროლს უწევს დაცვისა და საინჟინრო-ტექნიკური უზრუნველყოფის დანაყოფისა და ბადრაგირების დანაყოფის საქმიანობას.

2. დირექტორის მოადგილე რეჟიმის დარგში საერთო ხელმძღვანელობასა და კონტროლს უწევს სარეჟიმო სამსახურის საქმიანობას.

3. დირექტორის მოადგილე განათლების, ჯანდაცისა და სოციალურ საკითხთა დარგში საერთო ხელმძღვანელობასა და კონტროლს უწევს სამედიცინო სამსახურის, სარეაბილიტაციო ცენტრის, მსჯავრდებულთა განათლებისა და პროფესიული მომზადების სამსახურის, კადრების განყოფილების საქმიანობას.

4. დირექტორის მოადგილე მატერიალურ-ტექნიკური უზრუნველყოფის დარგში საერთო ხელმძღვანელობასა და კონტროლს უწევს კანცელარიის, საერთო განყოფილებისა და სპეციალური განყოფილების საქმიანობას.


მუხლი 7

1. უსაფრთხოების სამსახურის დანაყოფის ძირითადი ამოცანაა დაწესებულებაში ჩადენილ დანაშაულთა მოკვლევა, ოპერატიულ-სამძებრო ღონისძიებების განხორციელება და გაქცეულ მსჯავრდებულთა ძებნა.

2. სარეჟიმო სამსახურის ძირითადი ამოცანაა დაწესებულების შინაგანაწესისა და დადგენილი დღის წესრიგის დაცვაზე ზედამხედველობა, შინაგანაწესისა და დღის წესრიგის მოთხოვნების დარღვევაზე შესაბამისი რეაგირება, ოქმების შედგენა და დისციპლინური პასუხისმგებლობის ზომების გამოყენების თაობაზე უფლებამოსილი თანამდებობის პირებისათვის წინადადებების წარდგენა, მსჯავრდებულთა შეხვედრების დადგენილი წესით ჩატარების უზრუნველყოფა.

3. სპეციალური ნაწილის ძირითადი ამოცანაა მსჯავრდებულთა პირადი საქმეების წარმოება, მათი აღრიცხვა, მსჯავრდებულთა ერთი დაწესებულებიდან მეორეში გადაყვანის, შეწყალების, გათავისუფლების და სხვა შესაბამისი ფუნქციების განხორციელება.

4. დაცვისა და საინჟინრო-ტექნიკური უზრუნველყოფის დანაყოფის ძირითადი ამოცანაა დაწესებულებისა და მსჯავრდებულთა დაცვის განხორციელება, დაწესებულების დაცვის ტექნიკური საშუალებების გამართული ფუნქციონირების უზრუნველყოფა.

5. ბადრაგირების დანაყოფის ძირითადი ამოცანაა მსჯავრდებულთა ბადრაგირების უსაფრთხო და ოპერატიული განხორციელების უზრუნველყოფა, იმ მსჯავრდებულთა გაცილება, რომელთაც კანონით დადგენილი წესით მიეცათ დაწესებულების დროებითი დატოვების უფლება.

6. სამედიცინო სამსახურის ძირითადი ამოცანაა მსჯავრდებულთათვის სამედიცინო დახმარების გაწევა, დაწესებულების სამედიცინო კონტროლის განხორციელება.

7. მსჯავრდებულთა განათლებისა და პროფესიული მომზადების სამსახურის ძირითადი ამოცანაა მსჯავრდებულთა ზოგადი და პროფესიული განათლების უზრუნველყოფა, მათთვის საბიბლიოთეკო მომსახურების გაწევა, დახმარების გაწევა იმ მსჯავრდებულთათვის, ვინც ექსტერნად სწავლობს საშუალო, პროფესიულ ან უმაღლეს სასწავლებელში.

8. კანცელარიის ძირითადი ამოცანაა კორესპონდენციისა და მსჯავრდებულთა წერილების, საჩივრების, წინადადებების, განცხადებების აღრიცხვა, მათი დროული მიღებისა და გაგზავნის ორგანიზება.

9. საერთო განყოფილების ძირითადი ამოცანაა დაწესებულებისა და მსჯავრდებულთა მატერიალურ-ტექნიკური მომარაგების უზრუნველყოფა და ამ მიზნით შესაბამისი წინადადებების წარდგენა, დაწესებულებისა და მსჯავრდებულთა საბუღალტრო-საფინანსო მომსახურების ორგანიზება.

10. კადრების განყოფილების ძირითადი ამოცანაა დაწესებულების დირექტორის დანიშნული მოსამსახურეების პირადი საქმეების, საკადრო-სტატისტიკური აღრიცხვიანობის წარმოება.


მუხლი 8

ამ დებულების გაუქმება, მასში ცვლილებებისა და დამატებების შეტანა ხდება მინისტრის ბრძანებით.

